qundao/data-zh-poetry huggingface dataset:
喀喇河屯行宫作
作者：弘历
朝代：清
体裁：七言律诗

苇峪适过至黑城，行宫久筑本行营。往观夏穑还秋穑，切巳今情即昔情。雨泽略微为之望，前朝虽霈尚希赢。本年田逊昨年况，消息川流悟理精。
喀喇河屯行宫即景
作者：弘历
朝代：清
体裁：七言律诗

楼观图云倚翠微，苔封芝径接岩扉。入帘水态漾珠网，映座山容罨锁闱。天上仙鸾真可驾，人间别苑那堪妃。伯驹画里忆曾见，圆峤方壶是也非。
喀喇河屯行宫叠旧韵
作者：弘历
朝代：清
体裁：七言律诗

重来宛忆旧卷阿，列嶂攒青急雨过。山鸟似迎人个个，野花偏对客娑娑。梦犹未醒枝藏蝶，篆不成文壁走螺。咫尺林泉濠濮想，赋诗还道不须多。
喀喇河屯行宫对雪
作者：弘历
朝代：清
体裁：七言律诗

施庆柔遐蒇事旋，滦阳驻顿忽经年。吉行五十较犹近，冬令三朝报在前。玉积峰峦迎座秀，花粘林木胜春妍。山容水态由来惯，点缀寒霙特地鲜。
喀喇河屯行宫怀古
作者：弘历
朝代：清
体裁：五言律诗

往事徵难信，犹传此黑城。轩庭新岁月，闉郭旧榛荆。北界夫何藉，山田已遍耕。致兹讵容易，益凛守基情。
善晴
作者：弘历
朝代：清
体裁：五言律诗

雪泽既优渥，诚虞风酿寒。善晴欣过午，微籁不生澜。嫩暖黄棉被，遥情素障看。畿南沾遍否，意度转难安。
善琴者唐侃村居西山下是日过其庐因题
作者：弘历
朝代：清
体裁：七言律诗

百战归来志未磨，却耽小隐意如何。临泉兴寄猗兰操，筑室情同安乐窝。幽赏漫随孤鹤去，剧谈常喜野人过。一挥应令四山响，觌面真师黈益多。
喜子
作者：弘历
朝代：清
体裁：古风

喜子张罗网，蠛蠓为其食。在户似处堂，跂脉颇自得。有童持长竿，捕之不费力。才喜口腹饱，旋遭身命殛。物理有如此，触目堪叹息。
喜晴
作者：弘历
朝代：清
体裁：古风

一昼夜雨适可矣，今日快晴良足喜。朝犹聚散云霏丝，卓午西北风随起。荟蔚渐敛露曦光，天宇空澄翠蓝洗。刚逭惧旱虞作霖，一心无定自咎尔。虽然躁急鲜雍容，勤民不知疲乐此。
喜晴
作者：弘历
朝代：清
体裁：五言律诗

一雨连两日，心中已盼晴。自知鲜蕴藉，祇以切农耕。云片散惟尽，曦光曝且晶。时旸虔额手，庶可望西成。
喜晴
作者：弘历
朝代：清
体裁：七言律诗

三日晴乾三日雨，祷神霈泽鉴微诚。自兹昼夜经两度，无定希虞廑一情。乃喜昨今连霁惠，或当高下卜西成。寸衷切切祈天佑，敢曰归閒不念氓。
喜晴
作者：弘历
朝代：清
体裁：古风

三日连阴雨，既渥虞过多。麦届登场时，踊虑回青科。卜丰胜去岁，实颖塍间罗。将得失更惜，展转愁怀加。巡檐眄天际，翘首远山螺。今朝乃快霁，腻云徂无何。九夏喜朱曦，宜旸暴南讹。愁深慰亦深，物色胥含和。益励祈农心，宁云劳者歌。
喜晴
作者：弘历
朝代：清
体裁：五言律诗

三朝晴已定，方敢喜云然。爱见炎蒸日，均叨广庇天。悔予言或戆，幸此运将旋。亟命借籽种，俾毋误晚田。
喜晴
作者：弘历
朝代：清
体裁：古风

不雨已两日，云容散未净。以此意悬悬，吟诗亦乏兴。傍晚放晶阳，絮鳞势弗胜。天色蔚新蓝，额手晴始定。蝉欣列树鸣，鱼乐浮波泳。爽飔暑已拂，夕晖光朗映。遥思田亩间，良苗长相竞。
喜晴
作者：弘历
朝代：清
体裁：五言律诗

丑半雨渐止，寅初云遂徂。徘徊侵曙起，寥朗碧霄铺。阅射都欣众，执欹独凛吾。四邻馀几缕，散净始宁乎。
喜晴
作者：弘历
朝代：清
体裁：七言绝句

云势徐开午放晴，变愁为慰意犹怦。思量点笔酬佳霁，复虑宁无近满盈。
喜晴
作者：弘历
朝代：清
体裁：五言排律

云向遥天敛，风当九夏凉。问农沾既渥，抚景庆宜旸。山似初经洗，花如乍染香。拍浮增渚涨，郁热度梅黄。鹊噪真堪验，蝉鸣越觉狂。有秋原可冀，滞雨审无妨。陇蜀心何极，京坻念未央。休徵岂予致，额手感高苍。
喜晴
作者：弘历
朝代：清
体裁：五言律诗

云气四出敛，天光万里晴。已知滋渴壤，更喜利行程。仆役罢叹息，黍禾资怒生。安舆应就道，回望切欢情。
喜晴
作者：弘历
朝代：清
体裁：七言律诗

五日为期六日詹，才欣既渥又虞淹。似兹多愿谁能副，即此无恒我亦嫌。午霔忽过翳全散，岩风顿落爽生添。心缘农慰非关景，那更矫情罢韵拈。
喜晴
作者：弘历
朝代：清
体裁：七言律诗

今岁山庄若雨晴，昨朝霖似应时行。却看傍晚云阴散，遂喜侵晨霁景明。瀑落峡边声送壮，风从林下爽来轻。对兹真庆何修遇，益励勤民敬畏生。
喜晴
作者：弘历
朝代：清
体裁：古风

今晨澍雨而无雷，意谓连阴其然哉。时行三庚庸可避，究希快霁为徘徊。幸看僧帽峰明露，果符厥兆真惬怀。乍霏细点复乍止，过午遂见徂云开。慰因禾黍得长遂，山林馀事资吟裁。
喜晴
作者：弘历
朝代：清
体裁：五言律诗

仲夏方临首，喜晴特鲜言。要惟雨已透，乃幸霁之暄。发秀禾油绿，灌浆麦浪翻。圃场九月远，敬畏一心存。
喜晴
作者：弘历
朝代：清
体裁：五言律诗

傍午腻云散，寥天朗日光。山容濯湿翠，人意切浮凉。无碍麦收穗，深滋禾茁秧。閒情一以释，点笔喜宜旸。
喜晴
作者：弘历
朝代：清
体裁：七言律诗

入夜犹阴傍晓晴，允称时若庆农亨。麦麰出陇胥助长，禾黍乘春普可耕。十岁一艰斯乃遇，寸衷深戒或邻盈。微寒转喜晴诚好，无定人情半晌争。
喜晴
作者：弘历
朝代：清
体裁：五言律诗

农祝有常谣，继晴喜翼朝。寅连酉怵惕，天与日光昭。田茂秋旸暴，人欣暑气消。夕晖千树朗，乃敢五言调。
喜晴
作者：弘历
朝代：清
体裁：五言律诗

刚成喜雨作，遂有喜晴诗。太甚求佳矣，即予觉厌之。夕阳大开霁，水阁小栖迟。鱼跃蝉声亮，同人一畅思。
喜晴
作者：弘历
朝代：清
体裁：五言律诗

刚欣雨驱暑，随恐雨为霖。宵旰才信宿，恐欣纷寸心。逮辰云气散，卓午日光临。五字敢言庆，惟增敬益深。
喜晴
作者：弘历
朝代：清
体裁：古风

初春已有喜晴诗，可识今春雨雪好。常年三白每歉冬，那更愁多例愁少。前朝梦雨雨公田，继以六霙酿寒峭。麦针孕土草含萌，此际发生时尚早。便复严寒谅不妨，虞碍纽芽偏悄悄。晨来祥旭散和融，冻云敛净光天表。山头积素看将消，池面新波爱初渺。协纪劭农予切务，岂有閒时去怀抱。略得舒心对暖窗，书史案头一探讨。
喜晴
作者：弘历
朝代：清
体裁：七言律诗

前宵昨日连霖雨，幸得腻云傍晚收。曦朗至今知定霁，气清协节报新秋。逭其忧旱曾无许，复此虞霪更有由。自咎长年少蕴藉，每于先事预为愁。
喜晴
作者：弘历
朝代：清
体裁：五言律诗

前昨忽蒸热，情知当作霖。旅人原习惯，送侣湿衣襟。午刻快开朗，秋旸暴坂岑。幸非如去岁，怵惕尚萦心。
喜晴
作者：弘历
朝代：清
体裁：古风

前朝咏夜雨，已有望晴意。昨日复作霖，较前倍其势。虽未碍麦收，长此恐成沴。彻夜问云形，反侧愁弗置。眷言麦迨收，实栗胜往岁。临得更患失，患失因农计。傍午云始散，西北风来遂。晶阳朗烜之，无虑黴变穗。大田更渥润，勃长益芃穊。我愁共云徂，额手志五字。
喜晴
作者：弘历
朝代：清
体裁：七言绝句

前朝喜雨今喜晴，可是吾心无定衡。到处勤民祝时若，此邦蚕并重于耕。
喜晴
作者：弘历
朝代：清
体裁：古风

前朝骤雨昨细雨，虽日间晴恐作霖。何幸细雨作婪尾，夕阳螮蝀全收阴。彻夜碧天无点翳，朝阳晶照千山林。时值庆岁兼庆寿，雁臣南北胥惬心。可知尔惬由我惴，殊去秋惟感以钦。
喜晴
作者：弘历
朝代：清
体裁：五言律诗

午云催雨阵，倏忽放新晴。仲夏如季夏，惬情还怯情。明知农父乐，暗虑旅人行。晚霁真堪喜，夕阳树杪横。
喜晴
作者：弘历
朝代：清
体裁：五言律诗

卯末犹细霔，辰临即快晴。既符立秋吉，兼叶孟朝祯。惟是骄阳暴，又怀畏热情。忧难去三曰，守志敢忘贞。
喜晴
作者：弘历
朝代：清
体裁：古风

历辰犹细霏，傍午遂大霁。农功幸益佳，军营亦信递。未然防已周，先觉诛奸细。从逆尽�灭，可疑亦别置。以此当噶拉，安然若无事。总俟重进师，应迥美诺至。未逮难收拾，嘉护感天赐。
喜晴
作者：弘历
朝代：清
体裁：七言律诗

台怀每有喜晴诗，灵境真标震旦奇。五度由来成一例，昔年实不异今时。而何人作古稀者，仍此寺瞻常住斯。万壑千林都绘玉，晶光晃朗与神之。
喜晴
作者：弘历
朝代：清
体裁：七言律诗

喜雨才过又喜晴，若无愁者喜安生。始知消息皆天理，要识随迁尽物情。目共高空抒远兴，心同野老盻西成。可人西北风来爽，静听催秋铜雀鸣。
喜晴
作者：弘历
朝代：清
体裁：古风

四月虞雨过，向年实所稀。于时将麦熟，宜晒藉曦晖。晓雾消云散，晚雷驱澍飞。西阳喜晴定，益敬敢心违。畿南称雨好，湖北望晴同。都幸赐时若，益深惕我中。所期免致歉，未穫敢云丰。五字志方寸，两章言出衷。
喜晴
作者：弘历
朝代：清
体裁：七言律诗

城外城中各殊致，盼霖望霁不同情。究之未可谓溥雨，既夜连朝乃喜晴。弗虑发芽为缺欠，更欣饱穗益充盈。顾瞻禾黍芃苗翼，此际常年率始耕。
喜晴
作者：弘历
朝代：清
体裁：古风

塞雨易为晴，昨夜雨达曙。黄梅正此时，何妨霈甘澍。北地节令迟，麦秋方刈穫。久霖惧霉变，以此生忧虑。不至关山外，焉知风土殊。率土皆我民，到处廑农务。棼丝向晓稀，翔阳傍午露。徂云忽豁开，繁怀逐云去。
喜晴
作者：弘历
朝代：清
体裁：古风

夏雨不妨霖，迩来始称足。侵晓霏细丝，逮已纷银竹。南望云容重，想遍沾霢霂。但未知更南，豫齐可同沐。徐洒非暴倾，高低胥润溽。却未致大泞，旅装免局蹙。究以晴为佳，兼美实人欲。傍午云散净，羲轮朗高烛。因咏喜晴什，爽飔拂笺幅。欲多愁自多，两全慰心曲。
喜晴
作者：弘历
朝代：清
体裁：五言律诗

夏雨继春雨，优沾放晓晖。喜晴三四月，得此以为稀。禾益发苗壮，麦当吐穗肥。若时心易豫，惟慎敕康几。
喜晴
作者：弘历
朝代：清
体裁：七言绝句

夜听轰雷收簇云，晓看寥宇散馀棼。晚田正赖秋阳曝，幸矣心惟励敬勤。
喜晴
作者：弘历
朝代：清
体裁：古风

夜而继日暑雨沾，曰优曰渥堪慰矣。其间复怀不足念，畿南齐北可均此。近多报获深透者，润一二寸仍偏有。斯番密霖似广被，一犁普种大田企。既而对此霃霪者，又恐过多霔弗止。虽云山潦易为消，究愿时晴相济美。清晓云散烜曦光，忧以释然转为喜。回思两日廿四时，忧喜千般竟何以。
喜晴
作者：弘历
朝代：清
体裁：古风

夜雨听优霈，朝曦喜朗晴。迩来云易作，溽暑临时行。既沾无复盼，翻恐多过盈。筹农每先虑，有踰田父怦。云片看飞飏，日影散皓晶。对时欣育物，花木香风生。因识斯世间，夫谁恒其情。
喜晴
作者：弘历
朝代：清
体裁：古风

夜雨声已细，晓云势遂敛。扶桑烛阳光，徂缕散荏苒。纵炎所弗辞，惟虞蒸溽渐。过午乃快霁，嫩爽生席簟。似此设经旬，西成庶几览。
喜晴
作者：弘历
朝代：清
体裁：七言律诗

夜雨既优喜晓晴，今年晴雨太如情。虽然归政仍勤政，特缱苗兵及楚兵。均已近临逮�穴，奈何大捷未传旌。山庄返跸盘旋待，念似昨秋愧益生。
喜晴
作者：弘历
朝代：清
体裁：古风

夜雨既优渥，晓晴更爽朗。风从西北来，云向东南骋。意甫惧霖绵，目乍欣霁象。黍禾已吐穗，秋阳暴资长。独是涨潦盛，行旅稽来往。何事不关心，为之增敞恍。
喜晴
作者：弘历
朝代：清
体裁：五言律诗

夜雨晓犹霔，油然欲作霖。虽云应暑节，无那望晴心。卓午密云散，中天皎日临。抚兹诸事吉，慰以倍生钦。
喜晴
作者：弘历
朝代：清
体裁：七言绝句

夜雨朝犹密布云，辰牌微霔细丝棼。四山过午全开霁，念到农田慰以欣。
喜晴
作者：弘历
朝代：清
体裁：七言律诗

夜雨连绵遂达晨，云徂卓午霁光新。筹农久略知农候，经事多成畏事人。祇此先忧忧不了，欲图后乐乐无因。眼前虽幸逢时若，未至秋收信未真。
喜晴
作者：弘历
朝代：清
体裁：古风

孟初之翼日，农占最宜晴。山云飞细丝，时止时复零。零而设弗止，恐为霖怦怦。幸至申酉间，襄云散以轻。加之爽风作，夕阳挂树明。凡此三日内，慰惧盖屡更。较晴与量雨，忧过农夫诚。得其平亦鸣，爱霁林蝉声。
喜晴
作者：弘历
朝代：清
体裁：古风

季夏朔朝晴，固是宜旸兆。傍晚霏阵雨，翼日曦阳晓。晚复阵云生，澍丝倏过了。夕阳万树明，乃幸晴定好。今朝朗碧天，飒爽惬怀抱。凡此三日间，愁多欣实少。即此一惬怀，恐近生骄道。为君信难哉，五字聊衷表。
喜晴
作者：弘历
朝代：清
体裁：七言律诗

密云断续三朝接，优泽寖寻一尺盈。曰惧曰欣惟在麦，既沾既足正宜晴。光明溜霔鸳鸯瓦，和霭气暄鳷鹊楹。遮莫满矜暂忘戒，寸中乾惕益增萦。
喜晴
作者：弘历
朝代：清
体裁：七言律诗

小雨旋晴咏喜晴，可知喜自畏中生。一年能得几回笑，百岁都过大半程。空宇蔚蓝无点翳，秋阳腾赤有馀晶。不惟逭潦兼资润，菜圃荞町正发荣。
喜晴
作者：弘历
朝代：清
体裁：七言律诗

山田望雨得渥雨，秋令宜晴即快晴。时若逢来心实慰，天恩受处意知惊。冀仓箱满登百谷，同衽席安度众兵。釜底贼围临福将，待惟指日报功成。
喜晴
作者：弘历
朝代：清
体裁：五言律诗

常年望雨际，今岁喜晴时。受贶如斯重，酬恩当自知。无过爱民事，忍不尽心为。延颈豫齐境，佳音希即驰。
喜晴
作者：弘历
朝代：清
体裁：古风

彻夜密云而不雨，侵晓廉纤织空缕。时疏时骤将作霖，月值三白恐符语。即今霁实大宜农，望见天衣薄过午。旋薄旋看散以尽，傍晚空澄净碧宇。愁农自觉太慇勤，是何言哉分吾所。
喜晴
作者：弘历
朝代：清
体裁：五言律诗

彻宵霔未巳，傍曙翳全开。云向东南去，风从西北来。堆场穗无碍，在町粒加培。较量同农父，慰中滋惕哉。
喜晴
作者：弘历
朝代：清
体裁：七言律诗

快雨既沾口内外，良苗诚济黍与禾。兵民尽力均堪奖，泥泞助过赏亦多。全喜云徂空宇净，朗悬日照午风和。御舆策马胥君道，示训千秋谅不磨。
喜晴
作者：弘历
朝代：清
体裁：七言律诗

快雪还教喜快晴，一天润景□光明。西山遥积阴崖素，东沼初擎晓日晶。碎玉垂珠融气暖，新荑弱卉飏风轻。披看京兆誊章奏，欣共农民利举耕。
喜晴
作者：弘历
朝代：清
体裁：七言律诗

挈壶莲漏百花中，殿角微传朱雀风。千亩正含膏泽润，群芳犹喜晓阳烘。梳翎鹤立悬崖翠，唼浪鱼随落瓣红。身在九重心蔀屋，较晴量雨一般同。
喜晴
作者：弘历
朝代：清
体裁：五言律诗

政敕晓犹雨，几閒午遂晴。风从树杪落，凉向葛边生。罨画窗中润，宜吟研北清。圃场利收麦，宁不为怡情。
喜晴
作者：弘历
朝代：清
体裁：七言绝句

既渥宜晴晚果晴，最宜行旅复宜耕。一端仍切捷音至，寸刻何尝有慰情。
喜晴
作者：弘历
朝代：清
体裁：古风

时作时止雨连朝，恐至霪霖意已焦。君子之德贵涵养，似我未免失之恌。寻思此实因民耳，筹农祈岁心诚劳。今晨日朗云尽散，碧天如洗迥泬寥。额手慰哉慰继惧，夏长秋收时尚遥。
喜晴
作者：弘历
朝代：清
体裁：五言律诗

时霖已沾渥，霁便喜宜旸。既不黴麦穗，还欣晒黍秧。天边散云影，树里纳风凉。晴雨较量处，人情曷有常。
喜晴
作者：弘历
朝代：清
体裁：七言律诗

春日艰逢是喜晴，喜晴甘泽渥知赢。正欣十日佳符契，兼濯千峰曙景晶。古树新花都润色，直川曲涧各增鸣。村村犁荷牛牵者，不待人催各起耕。
喜晴
作者：弘历
朝代：清
体裁：七言律诗

春月希逢是喜晴，喜晴最利在新耕。原田遍润应回霁，莩甲辞寒自向荣。薄凌一湾依日脆，徂云几缕逐风轻。初韶景色行行近，似为江南马首迎。
喜晴
作者：弘历
朝代：清
体裁：七言律诗

春月难逢是喜晴，喜晴足识渥沾诚。风蓑雨笠同彼愿，日朗云徂惬众情。昨午犹看留霭淡，今朝快睹放曦晶。明当耤典增虔慰，近八旬仍劝力耕。
喜晴
作者：弘历
朝代：清
体裁：七言绝句

春来频有喜晴诗，益喜春膏渥可知。尽敛霏雰和旭朗，千峦画景座前披。
喜晴
作者：弘历
朝代：清
体裁：五言律诗

春泽今年美，春朝乃喜晴。菜町黄润透，麦陇绿鲜生。信矣增农况，幸哉惬旅情。东坡句堪傲，视此两全并。
喜晴
作者：弘历
朝代：清
体裁：五言律诗

春雨既叨渥，春郊恰喜晴。自来遇兹鲜，却益凛吾盈。潦水全消涨，山途任旅行。怀欣讵在此，欣在利新耕。
喜晴
作者：弘历
朝代：清
体裁：古风

春雪如春雨，虑少弗虑多。所以于晴霁，惜恒喜鲜哦。兹乃吟喜晴，况在盘之阿。阳光平原融，素色高峰罗。林表漾霁晖，玉笋间黛螺。既不碍农务，于焉品画科。黄鼎画入神，斯实超神过。
喜晴
作者：弘历
朝代：清
体裁：七言律诗

昨夜云浓雪复稠，晓来积素满林陬。明知泽渥能无慰，恐致寒凝未免愁。时报辰牌曦影晃，暖融春气露光浮。喜晴仲月真希遇，益励敬勤治理求。
喜晴
作者：弘历
朝代：清
体裁：古风

昨夜廉纤雨，拂枕淅沥声。历夏幸时若，颙望万宝成。情知非霪澍，虑过甚怦怦。因思武功定，事简山庄清。有此不满意，亦可戒骄盈。世间欣戚轮，谁能长享亨。今朝秋甲子，所关綦要诚。诘旦雨即止，逮辰云遂征。须臾日色露，卓午乃朗晴。额首为农庆，润晅允得平。虽然时尚遥，吾怀犹屏营。
喜晴
作者：弘历
朝代：清
体裁：五言律诗

昨夜虽无雨，今晨似作霖。弥空云浩浩，藏岭雾沈沈。泽渥斯忧过，农登实未谌。午晴豁碧宇，慰矣倍生钦。
喜晴
作者：弘历
朝代：清
体裁：古风

昨快雨兹喜快晴，晚荞霜菜胥怒生。伊予所殷惟农事，问今何幸如人情。几片閒云天宇迥，一空爽气秋阳晶。卓午炎蒸定奚碍，火迫五谷当西成。
喜晴
作者：弘历
朝代：清
体裁：古风

昨日晓晴直至酉，将谓晴定庆额手。然而聚散犹恋宇，傍晚霏丝复纷纠。不安衾枕恐成霖，展转思维增惕丑。或适烟雨楼之作，语近猖狂深自咎。二更假寐旋复醒，雨止檐间闻声否。四更则报渐开霁，曙起絮片净靡有。过未逮申朗碧天，方敢拈毫吟慰口。得无此慰又邻骄，诚矣君难难尽剖。
喜晴
作者：弘历
朝代：清
体裁：古风

昨日过午大作霖，彻夜廉纤势未止。朝来云容散复聚，繁丝细毳犹纷委。情知夏暑候宜然，小民怨咨宁可已。今午盖周二六时，西北风吹云披靡。氤氲开露天蔚蓝，炳焕悬看日扬炜。庆时雨即庆时旸，总以民生为戚喜。
喜晴
作者：弘历
朝代：清
体裁：五言律诗

昨晓徂云散，终朝霁晦频。交寅霔雨脚，入卯耀曦轮。既渥适堪止，宜阳允是均。喜晴当五月，雨足可知真。
喜晴
作者：弘历
朝代：清
体裁：七言律诗

昨晚晴犹夜微雨，今晨雨止晚开云。虽非霪澍终为惧，兹朗霁曦乃觉欣。苔篆鹿踪庭际见，羽衣鹤唱岭边闻。阁章待久迟时刻，应值山溪水涨濆。
喜晴
作者：弘历
朝代：清
体裁：五言律诗

昨晚雨阵歇，今晨日御铺。目同空宇廓，愁与滞云徂。知可涸田潦，问犹迟驿途。所廑莫非事，为慰那为愉。
喜晴
作者：弘历
朝代：清
体裁：古风

昨朝喜晴晴未定，今朝喜晴晴实快。彻夜飒凉西北风，晓无片云净天界。碧宇高朗列峰青，心寄泬寥绝点葪。草木生意普回苏，问谁渲刷能为画。一雨三日伊谁力，一晴万喜又谁赉。胥赖鸿濛大造恩，而我敬承增惕戒。
喜晴
作者：弘历
朝代：清
体裁：古风

昨朝阴晴乃亘日，时虽细洒非骤施。今晓开霁历卓午，庶其定矣心略怡。往来人自京都者，问知霖雨两日弥。高低禾黍实无恙，水冲溪桥则有之。固为慰也继为虑，宁匪饰言半信疑。驿询方伯近来况，或弗敢陈欺我辞。
喜晴
作者：弘历
朝代：清
体裁：七言律诗

晓凉午热喜霜迟，又虑蒸云致雨施。似此持心浑不定，安能拱手契无为。昨终夜竟银丝细，今至辰方赤鸟披。快霁欣逢碧天朗，蔚蓝镜看片氛移。
喜晴
作者：弘历
朝代：清
体裁：五言律诗

晓烟犹恋宇，辰旭朗烘晴。心与风同爽，愁将云共征。灌浆禾饱穗，吐颖菜抽茎。农圃胥称庆，欢生旅客并。
喜晴
作者：弘历
朝代：清
体裁：古风

暑节而喜晴，足知雨多耳。然实非过多，虑多预愁已。昨近每作云，时细霏即止。今晓势似盛，檐溜鸣不已。适值时行际，踊惧恐长此。卓午云渐散，逮申无馀缕。晶阳放光明，碧天净如洗。更当夏月尽，秋孟明朝始。时烜兆西成，变愁乃为喜。
喜晴
作者：弘历
朝代：清
体裁：古风

暑雨民怨咨，今年暑雨无。亦不虑炎暵，甘泽时沾濡。高黍及下稻，苗硕知农夫。昨朝腻云合，细霖达日晡。入夜霏虽歇，霮䨴仍密铺。情知未妨稼，其奈念踌躇。已佳益患失，同然而况余。金风西北来，片片天衣徂。飒凉生殿阁，蝉声在高梧。心为较农喜，情因即景摅。敬勤无始终，宁可欺民愚。
喜晴
作者：弘历
朝代：清
体裁：古风

曰旦起披衣，伫立望天宇。润气湿襟袖，密云喜不雨。既而云散风，既而日朗午。变阴渐爽凉，虽炎非溽暑。遥想田畴间，炙背欣农父。
喜晴
作者：弘历
朝代：清
体裁：古风

月之七昼九之夜，均有细雨浽㵟洒。季秋如是逢连阴，岂恒有也心为骇。幸而弗致霶霈霪，祗沾一寸作泥乃。斯盖夏秋霖过多，土泽犹溽迟乾在。薄收已罢冬麦滋，不无少益忧仍每。问忧因何忧畿南，潦冀全消涸亟待。雄风半夜晓快晴，始得诗成愁略解。
喜晴
作者：弘历
朝代：清
体裁：古风

望雨之时盻云聚，望晴之时喜云散。云之聚散自有时，岂遂一一如人愿。山田膏澍既已沾，便恐为霖山水漫。时行际那能免斯，喜晴所隔才一旦。自咎涵养鲜工夫，无定情怀忽相判。前朝□□复□□，昨辰虽阴雨未见。今日过午乃放晴，霮䨴全消归远巘。无定之中忧喜存，何不因之悟如幻。
喜晴
作者：弘历
朝代：清
体裁：七言律诗

望雨才过旋望晴，休徵艰致意怦怦。愁怀幸共腻云散，清兴端随爽气生。近傍林亭寻啸咏，遥看黍稌利耘耕。阶前花鸟争暄景，今日迎人总畅情。
喜晴
作者：弘历
朝代：清
体裁：五言律诗

朝来还密霔，午过遂开晴。似此如人意，真舒望岁情。风花香送峭，曦叶影含晶。敢曰心斯慰，益因敬畏生。
喜晴
作者：弘历
朝代：清
体裁：七言律诗

未至愁霖咏喜晴，可知喜里惧犹赢。分明遇闰多弥月，望远登秋始入庚。如洗碧霄云捲尽，值闲朱夏爽来轻。此时拈笔仍艰句，切盼捷音觌面呈。
喜晴
作者：弘历
朝代：清
体裁：五言律诗

本来微望雨，又恐久成霖。自咎不知足，翻怜无定心。一天曝朗日，万里散浮阴。何以承乾贶，惟殷惕与钦。
喜晴
作者：弘历
朝代：清
体裁：古风

殢云其何徂，万里一碧空。吾心与之然，愁散慰无穷。曦朗不觉炎，风薰益有融。连塍麦浪翻，结穗应倍充。所望庶不孤，幸哉吾良农。
喜晴
作者：弘历
朝代：清
体裁：古风

每有喜晴诗，足知忧涝倍。今朝晴似定，徂云轻变綵。西北捲碧天，东南归大海。农功望庶仍，行旅愁稍解。白河涨未涸，谁谓可立待。
喜晴
作者：弘历
朝代：清
体裁：古风

洗车例有雨，两夜连一日。虽间有断续，而势乃过密。禾黍已勃长，结穗逮成实。时则允宜旸，久霪虞潦溢。为之心弗宁，望晴增怵慄。今晨西北风，吹云曦轮出。多稼暴秋阳，荞菜芃一律。早晚田胥利，转愁为慰吉。更恐慰邻骄，敕躬读无逸。
喜晴
作者：弘历
朝代：清
体裁：古风

浮云敛天末，金飔荡空宇。晖晖朝日暅，驱尽炎官暑。庭除既飒爽，翰墨聊容与。披彼梧风凉，裛兹花露湑。言念陇亩间，宜旸已延伫。乍欣暄曝恩，况复利行旅。望中山翠佳，秋烟散平楚。西成触目诗，是我欢生所。
喜晴
作者：弘历
朝代：清
体裁：五言律诗

清晓合登程，报沾三寸赢。虽泥弗致泞，既霁协舆情。真是天恩厚，难当已戒盈。策骢谕嗣帝，莫懈一心诚。
喜晴
作者：弘历
朝代：清
体裁：七言律诗

甫晴复雨势愁多，望霁踌躇当若何。夏仲秋初幸时若，秀成实逮却虞过。因思万事全艰得，惟励一心敬不磨。晨起徂云碧天净，紫微佳句正宜哦。
喜晴
作者：弘历
朝代：清
体裁：七言律诗

秋深每值喜晴少，细点兹翻喜见晴。孟仲至今过溽润，风云让日放晶明。路涂虽曰通行旅，麰麦并称普种耕。慰固不无愁尚切，沾乎否复盼冬霙。
喜晴
作者：弘历
朝代：清
体裁：古风

税驾以来四五日，时虽霏雨时多晴。左近农方喜优渥，谓四五月微忧耕。带来甘澍实利稼，山田正可期秋成。然而已值时行际，不虞其缺虞其盈。今朝自晓以至暮，朗无丝点夕照明。喜兹晴定心稍慰，忽思露布愁仍生。
喜晴
作者：弘历
朝代：清
体裁：五言律诗

细雨傍晨收，晓烟归岭浮。画如米氏展，诗恰杜家投。凉峭袷衣试，兴纾彩笔酬。晚田山坂种，又报可登秋。
喜晴
作者：弘历
朝代：清
体裁：五言律诗

缘禾亟盼雨，因麦复思晴。雨渥已满志，晴暄其惬情。若时岂可必，恭已在持盈。祈岁不知足，然都为万氓。
喜晴
作者：弘历
朝代：清
体裁：古风

膏壤雨泽足，寥天云缕收。日暄风散之，禾黍绿如油。池塘可容与，九夏成三秋。芬递露丛花，响增瀑水流。问穑步野塍，逐景弄扁舟。稍慰望岁怀，诗思益纷投。
喜晴
作者：弘历
朝代：清
体裁：古风

膏泽既沾渥，望晴人所同。况值西成候，尤需阊阖风。树杪习习来，天宇徐徐空。絮云忽尽敛，暅阳悬当中。郁陶千虑涤，晶光万里融。乃知雨旸时，统维大造功。我非蚩蚩氓，敢云憾彼穹。过望或有诸，卒岁心焉穷。
喜晴
作者：弘历
朝代：清
体裁：五言律诗

自予斯驻跸，晴雨间连辰。前甫真优渥，昨微觉数频。愁因霖势作，喜以霁光新。愁喜浑无定，笑非蕴藉人。
喜晴
作者：弘历
朝代：清
体裁：五言律诗

西北捲云幕，碧天放午晴。山呈本面目，人趁好途程。日晃烟郊阔，风轻夏爽生。潮河不致涨，凤驾想安行。
喜晴
作者：弘历
朝代：清
体裁：七言律诗

西北风来夏亦凉，北窗初启学羲皇。片云归岫日光漏，湿润侵阶花气香。雨足已滋禾垄绿，晴开欲晒麦畴黄。华胥入梦非关梦，后乐先忧意正长。
喜晴
作者：弘历
朝代：清
体裁：古风

诘旦雨已微，卓午云遂散。天色碧于蓝，高树蝉声唤。雨足晴实佳，凉风拂阁殿。此喜同农夫，岂仅侍臣见。过望才一夕，载月犹堪玩。
喜晴
作者：弘历
朝代：清
体裁：七言律诗

达曙浓阴傍午晴，景光元夕特分明。却因事事都和顺，益切兢兢畏满盈。云色风容胥弗妒，烟花火树总增荣。联茵与众同欢处，时若佳谈到漠瀛。
喜晴
作者：弘历
朝代：清
体裁：五言律诗

过午铜鸢转，金风西北来。目随晶日朗，愁共絮云开。走壁蜗涎缪，出林蝉响豗。所欣不害稼，命勘近臣回。
喜晴
作者：弘历
朝代：清
体裁：古风

迩日屡作云，既雪思晴好。然斯岂易得，当春泽每少。纽芽逮发生，过冷碍富媪。今朝始放霁，丽照曦光皛。瓦垄积素融，垂溜声浩浩。足识雪之大，实慰心焉祷。春麦可以耕，秋麦润益饱。半月堪静待，后当希雨早。
喜晴
作者：弘历
朝代：清
体裁：七言律诗

迩日秋空晴间阴，大晴今始慰予心。曾忘望雨云亦好，谁是得陇蜀不寻。禾黍收完正资晒，菜荞润足也防霖。碧天似洗夕阳皓，几树寒蝉赛晚音。
喜晴
作者：弘历
朝代：清
体裁：七言律诗

迩日雨来略觉稠，幸皆夜落晓晴投。固知弗碍何妨尔，祇为求全辄切愁。西北风吹碧空净，东南云敛翠凉浮。苟其患失无不至，自审斯言能免不。
喜晴
作者：弘历
朝代：清
体裁：古风

迩来恒喜晴，所幸雨非甚。京近麦收定，塞外犹待稔。霖久虞发青，将得患失凛。此晴实利麦，行旅逭潦踸。两得慰一心，惕承益勤恁。
喜晴
作者：弘历
朝代：清
体裁：古风

迩来霔雨常霈施，云拖间或霏细丝。高下种已布将遍，日以暄之斯为宜。湖减二尺倏已复，满坑满谷溪流肥。田父老谈又可听，再雨恐致泥涂滋。稚苗方长欲受晒，更虞蔓草难耘耔。乃顾孟婆云尔胡畏强而侮弱，而今胡不风从西北吹。昨晚阵雨罢，东方见虹霓。彻夜星朗晨曦披，霁景万物都熙怡。人情变幻，于斯可知。才廿日耳，又有喜晴时。天地之大人犹有所憾，吾为政者安得每人而悦之。
喜晴
作者：弘历
朝代：清
体裁：古风

逾旬幸值晴，一雨审何妨。昨宵势颇绵，清晓酿微凉。过甚伤麦菜，兼虞害蚕桑。以此切切愁，崇居不敢康。日出忽开霁，雨止云渐昂。然时犹聚散，卓午乃尽藏。按辔徐观民，佳与农夫庆。有喜乃真喜，宁因赏景光。
喜晴
作者：弘历
朝代：清
体裁：七言律诗

雨优微虑酿凉生，春暮难逢是喜晴。恰与江南同一例，为思方寸鲜恒情。饶看花色鲜而润，真觉韶光媚以明。遣暇披芸多鉴诫，岂徒博古学研精。
喜晴
作者：弘历
朝代：清
体裁：古风

雨旸其利同，惟时为难矣。极备无皆凶，因悟中庸理。夜雨初欲霁，晓烟高渐起。爽风西北来，天畔云尽徙。青矗远峰尖，红重香荷沚。高轩起碧纱，一览风物美。逭却周宣忧，适得盘古喜。
喜晴
作者：弘历
朝代：清
体裁：五言律诗

雨足刚十日，居然此喜晴。无非为农务，因是系民生。实觉先忧切，总艰后乐并。绪云散以净，愁亦与之征。
喜晴
作者：弘历
朝代：清
体裁：七言律诗

霁晨已自散山云，卓午复阴细雨纷。既渥遂愁或过也，望晴实切不宁云。夕阳忽照一天碧，殢雾全消四岭分。自觉戚欣失涵养，缘关稼穑太殷勤。
喜晴
作者：弘历
朝代：清
体裁：七言律诗

霁月彻宵晓薄阴，却无霰集午曦临。春当艰致喜晴事，时若幸稀愁旱吟。盈尺已滋禾发纽，连阡益慰麦抽针。寄言行路不遑者，可慰煖衣饱食心。
喜晴
作者：弘历
朝代：清
体裁：古风

霖雨频渥沾，黍稻均怒长。时若正宜旸，迩日晴未放。永定遭漫溢，赈救不惜帑。筑堤始安澜，南望萦愁想。痴云渐露空，朱日旋腾朗。豁然天宇开，吾心与俱广。
喜晴
作者：弘历
朝代：清
体裁：七言绝句

黍禾阡陌播耕齐，近远新沾雨一犁。更值快晴风日好，旅人跋涉免冲泥。
喜晴·其一
作者：弘历
朝代：清
体裁：七言绝句

两日晴乾利塞田，昨宵雨又达晨连。徂云过午收残脚，一片斜阳堕马前。
喜晴·其一
作者：弘历
朝代：清
体裁：古风

暑雨既频沾，快晴亦云可。迩日颇郁蒸，赤帝令行火。不雨奚涤炎，雨足虞或过。二麦早丰收，嘉生无不夥。西成正可望，更冀惟时若。夜霖纵未甚，展转愁无那。患失岂独人，忧农最切我。
喜晴·其一
作者：弘历
朝代：清
体裁：七言绝句

次第韶光剧可怜，润含林坞泮朝烟。轻云乍散春曦嫩，火迫山桃尽放妍。
喜晴·其三
作者：弘历
朝代：清
体裁：七言绝句

仲春时节喜时晴，创事非恒畅快生。设使桃堪作梅观，泛舟直拟是江城。
喜晴·其三
作者：弘历
朝代：清
体裁：七言绝句

到处筹农较雨晴，封章近每喜音呈。饰词谅不频来渎，祗虑吾心或满盈。
喜晴·其二
作者：弘历
朝代：清
体裁：七言绝句

塞云雨易晴还易，幻景斯须莫可形。信步乘凉登极顶，四邻山色一时青。
喜晴·其二
作者：弘历
朝代：清
体裁：古风

时雨令人喜，时晴令人快。风从西北来，驱云远天外。翠蓝蔚高空，廓落琉璃界。蝉声亮高树，瀑响纷众派。农夫相与庆，行旅未为害。两美既得兼，万兴于焉会。拈毫披爽凉，松篁递幽籁。
喜晴·其二
作者：弘历
朝代：清
体裁：七言绝句

晓起莎茵土气香，较来北地得何常。东风吹雨花园好，绘出当年长史张。
喜晴二首·其一
作者：弘历
朝代：清
体裁：七言绝句

水风㕸㕸拍舟鸣，吹散吴云喜快晴。夹岸菜花与桑叶，宜旸总觉惬予情。
喜晴二首·其二
作者：弘历
朝代：清
体裁：七言绝句

鸠已无声鹊已鸣，所希继此浃旬晴。农夫织妇欢迎跸，尔我同斯悦霁情。
喜晴六韵
作者：弘历
朝代：清
体裁：五言排律

每有喜晴什，足知恐作霖。昨宵原庆霁，今曙又愁阴。急阵虽未久，覆杯倏已深。须臾烟翳敛，即渐旭光临。近远频凝目，徘徊难厝心。傍申云散尽，遣郁乃成吟。
喜晴六韵
作者：弘历
朝代：清
体裁：五言排律

金翼晓光铺，天衣有若无。不能成眷恋，遂以散斯须。赤日午炎盛，碧空夕景殊。宜旸新穗曝，去溽晚苗扶。屋免致淋叹，田歌望岁娱。今朝晴始定，愁与乱云徂。
喜晴即事
作者：弘历
朝代：清
体裁：七言律诗

昨晓大安礼梵宇，山衢快爽值晴明。午炎寝殿宴息适，申刻遥峰荟蔚生。遂霈甘霖宜稼穑，更辉朝旭放光晶。似兹时若利农务，总沐天恩豫懿情。
喜晴叠昨雨韵
作者：弘历
朝代：清
体裁：五言律诗

霁朗善现日，云消无藉风。时旸岂不慰，秋远敢言丰。麦垄目同润，桃堤意与融。夕阳方得句，望捷兴迟衷。
喜晴口号
作者：弘历
朝代：清
体裁：六言诗

彻夜密云不雨，侵晨快霁而风。近臣岂足知喜，良农却可与同。
喜晴志言
作者：弘历
朝代：清
体裁：古风

望雨雨喜雨，冀晴晴喜晴。究之冀望多，可以觇人情。知足弗冀望，繄我犹未能。我恒吁诸天，时蒙恩佑承。万民徯我泽，可忘保赤诚。尧舜虽犹病，愿言存哀矜。
喜晴是日七夕
作者：弘历
朝代：清
体裁：五言排律

悔祸无一往，皇天果是慈。正当复七日，始觉展双眉。浩浩尽以散，萧萧渐可披。秋森辞扇得，曦朗曝书宜。幸矣又虞放，慰哉敢即怡。巧筵行例事，那去祷情私。
喜晴用前韵
作者：弘历
朝代：清
体裁：五言律诗

入夕云看散，中宵雨止霏。荞畦都益润，菜圃并增肥。晴晓欣称若，暑残去觅稀。何修庆斯遇，乾惕敢遑违。
喜雨
作者：弘历
朝代：清
体裁：七言律诗

久晴农旅两嘉均，恰值为霖正报旬。候届时行难得喜，旸逢曰若幸蒙仁。势如蕴藉羃峰岭，声作悠扬渥隰畇。虽识未过愿适可，心期晓旭朗明晨。
喜雨
作者：弘历
朝代：清
体裁：七言律诗

五更问彻晓仍零，时疾时徐大霈灵。三月难逢既优渥，一心益觉不遑宁。轻烟未泮树如沐，浓露犹垂花送馨。惭愧侍臣知有喜，可知喜实在农坰。
喜雨
作者：弘历
朝代：清
体裁：七言律诗

十雨之期恰翼三，容容云布复东南。虽云近景农非误，惟是先忧泽望覃。晨以达宵时间断，疏而复密恣沈酣。二凶获已踰多日，企捷踵来愁不堪。
喜雨
作者：弘历
朝代：清
体裁：五言律诗

喜雨宁容易，优沾始得言。侵晨云势重，继昨澍声喧。砌积波流活，檐垂瀑影翻。遥思蓑笠下，农父笑眉轩。
喜雨
作者：弘历
朝代：清
体裁：七言律诗

喜雨应为雨实沾，筹农今始放眉尖。连朝阴作复聚散，一夕霈施非雭�。已见浮鸥存曲砌，更听点滴落前檐。未经渴望逢渥赐，自审滋惟敬畏兼。
喜雨
作者：弘历
朝代：清
体裁：七言律诗

土王刚过入祝融，灵哉时澍霈天工。油然云作沛然雨，踰尺虽殊逮尺同。弗疾非徐垂□霎，无声有色润鸿濛。佑民资穑靡不利，虔感夔夔益敕躬。
喜雨
作者：弘历
朝代：清
体裁：古风

夏日雨多何致喜，喜雨知其为时矣。自至山庄率逢晴，便有阵云霏即已。昨夜连纤遂达晨，历辰卓午疏密继。是诚优渥利大田，麦收况入仓囷里。而予未免有后言，鲁论注云适可止。
喜雨
作者：弘历
朝代：清
体裁：七言律诗

好雨欣沾六寸馀，天恩优渥谢夔予。清明前正春分后，授位终方莅政初。父子何脩虔益凛，麦麰有庆实非虚。宵中命笔促成句，不寐奚妨半刻书。
喜雨
作者：弘历
朝代：清
体裁：五言排律

弗雨过旬日，希霖又一时。油云才布絮，膏澍遂棼丝。洗涤炎威赫，滂流恺泽滋。黍华利结实，稻秀起将萎。檐响宁教久，漏声那碍迟。朝簪群候谒，此喜不为私。
喜雨
作者：弘历
朝代：清
体裁：六言诗

彻夜终朝阴昨，达晨至晚雨今。昨望欲穿劳目，今欣真沃渴心。转望为欣何速，触目因心益钦。不孤半月萦念，合消六字成吟。
喜雨
作者：弘历
朝代：清
体裁：五言律诗

既雨诚喜雨，曰时果是时。禾苗全助长，麦穗益增蕤。潦水地已积，浓云晚更垂。北郊蒙厚泽，感切寸心知。
喜雨
作者：弘历
朝代：清
体裁：古风

昨晓即生云，终日阴酝酿。入夜始细霏，今晨更酣畅。时密复时疏，过午晴未放。既优亦既渥，盈尺殊难状。回忆己卯岁，值旱骄阳亢。三冬既阙雪，春夏徒雨望。步祷谒南郊，蒙佑嘉�贶。其日同兹日，而兹实胜向。屡雨春夏逢，所欠沾足偿。此番乃大霈，历久被应广。京畿及北塞，秋收庶其谅。额手慰益惧，祈年勤辅相。
喜雨
作者：弘历
朝代：清
体裁：五言律诗

晚云复□□，夕雨遂滂沱。历以三时久，润将五寸多。起萎拟甘露，苏渴泻银河。如此承天贶，自脩当若何。
喜雨
作者：弘历
朝代：清
体裁：七言律诗

江浙那来喜雨诗，喜当知以霁多时。吾宁徒务晴游好，民实深廑润稼宜。连夜达晨欣泽畅，菜黄麦绿发生资。虽然言喜讵容易，齐豫京畿正缱思。
喜雨
作者：弘历
朝代：清
体裁：七言律诗

秋愁雨滞弗愁稀，今岁无端望雨霏。三白方虞兆霪沴，旬馀却畏炽炎晖。族云四宇乍浓布，嘉澍万行旋畅飞。荞菜回苏应勃发，拈吟惟是切民依。
喜雨
作者：弘历
朝代：清
体裁：五言律诗

自我渡河后，望云愁日深。谁期近赵北，五寸沐甘霖。起槁还苏秀，涤眸真慰心。豫齐徐被否，驰驿问佳音。
喜雨
作者：弘历
朝代：清
体裁：七言律诗

花朝前雪已称酣，何幸春霖甫逮三。润物无声绵以细，被田有泽实惟甘。终朝不计寸多少，凿土真看尺渥湛。稽首年来稀遇者，诚欣诚惕敢虚谈。
喜雨·其一
作者：弘历
朝代：清
体裁：五言律诗

入夕浓云合，翘瞻立玉墀。谌疑势未定，欣畏状难为。欹枕听疏密，高田度早迟。无眠五更彻，有喜万民知。
喜雨·其一
作者：弘历
朝代：清
体裁：七言律诗

欲获犹悭意越忙，中宵霶霔势方长。过时始沛宁云若，彻夜无眠审不妨。黍陇定知遍回槁，麦畴还及乍抽芒。敢因庆慰忘忧惕，昭受心惟励自强。
喜雨·其二
作者：弘历
朝代：清
体裁：五言律诗

无忧安得喜，喜未抵忧焦。藉曰愁堪放，应知志便骄。祈年继终始，惕息励明宵。况是三时远，惟钦六幕调。
喜雨·其二
作者：弘历
朝代：清
体裁：七言律诗

蠲疾端称医世药，解愁真觉沃心田。自怜幸尔消千虑，了识如斯迅百年。聊复逢欣开意蕊，真教听雨发言泉。畿南近远均沾否，数漏声中望又悬。
喜雨六韵
作者：弘历
朝代：清
体裁：五言排律

数日云凝势，一时雨霈膏。隔山藏羃䍥，拂水接波涛。正是麦芒候，大酬农父劳。风停夕连霔，雷作气宣陶。稍望泽随渥，益钦天听高。坐看沾五寸，方敢命苍毫。
喜雨六韵
作者：弘历
朝代：清
体裁：五言排律

此雨真堪喜，当春正及时。连朝优酝酿，彻夜渥��。树湿合围本，花湔欲放枝。历辰还达午，急洒复徐滋。望外诚逢幸，忖衷益切寅。御门集朝彦，跋泞亦心怡。
喜雨十首 其一 雨阵
作者：弘历
朝代：清
体裁：七言律诗

作势堂堂正复奇，翩翩鹤翼更鱼丽。六花岂待三冬布，以众还成与物施。雷厉电明申号令，炎官风伯倒旌旗。天河壮士真能挽，吾亦因之愿洗师。
喜雨十首 其七 雨树
作者：弘历
朝代：清
体裁：七言律诗

根固童童松柏枝，其馀树叶率黄萎。幸逢嘉霔敷优泽，一洗纷尘转润姿。忧稼能谁怜及汝，回苏即我未殊伊。最欣入夜息群籁，点滴空林飒沓时。
喜雨十首 其三 雨山
作者：弘历
朝代：清
体裁：七言律诗

西山一带本多童，那更昏霾并曀风。却自甘霖施霢霂，顿看翠巘濯巃嵷。簇云起每笼峰上，祥澍飞如展画中。祗有招提禅德好，向来忧乐付空空。
喜雨十首 其九 雨蝉
作者：弘历
朝代：清
体裁：七言律诗

鸣蝉亦觉少寻常，雨里方闻争奏簧。佳卜乍教胜蝼蚁，暗谋可复虑螳螂。流声乱点兴还歇，曳响棼丝悠且扬。德润普施滋万汇，含生稽首大医王。
喜雨十首 其二 雨云
作者：弘历
朝代：清
体裁：七言律诗

尔时几缕倏烟消，既雨氤氲易羃霄。润出山川合肤寸，蒸为霶霈不崇朝。□霌那放咸池日，黯黮旋倾浙海潮。信有云官新授职，从今六幕愿恒调。
喜雨十首 其五 雨楼
作者：弘历
朝代：清
体裁：七言律诗

飒景宜人拾级看，临湖倚遍曲栏干。欲来风满先传信，乍止云低又送寒。赵笛一声吹不断，湘图八幅展非残。晚来西北明霞脚，犹见新波涨蓼滩。
喜雨十首 其八 雨荷
作者：弘历
朝代：清
体裁：七言律诗

隰有荷花净植姿，无端今岁发荣迟。水芳可识偏愁旱，君子由来也待时。竟谷沐馀淡香永，溢塘濯出湛华披。汞珠颗颗擎琼盖，那数金盘露似饴。
喜雨十首 其六 雨舟
作者：弘历
朝代：清
体裁：七言律诗

旱甚鱼遭竭泽忧，舟胶都类置杯舟。所欣大霈苏物命，讵为长川畅已游。桂棹筠篷方利济，明滩暗濑总增流。一帆书画襄阳似，风片烟丝卒未休。
喜雨十首 其十 雨蚓
作者：弘历
朝代：清
体裁：七言律诗

润达黄泉蚓上行，虽然无口亦扬声。蟠如百合乃天赋，幻作威污是土精。以屈为伸颇契理，就乾弃湿本求生。功归造物苏家记，那忘前兹渴望情。
喜雨十首 其四 雨田
作者：弘历
朝代：清
体裁：七言律诗

千里郊原足一犁，烟蓑雨笠赴时齐。黍粱见说无忧晚，籼稻应知有穫低。勤矣或闻群夜耨，嗟哉力作我蒸黎。继兹虔祝频沾霈，伫待西成钱镈携。
喜雨用前作喜晴诗韵首句即全用前句
作者：弘历
朝代：清
体裁：七言律诗

五日为期六日詹，不为略缺不为淹。炎蒸炽午原当暑，早晚微凉亦岂嫌。昨岁今年较量处，虑多虞少卅朝添。弗能辞也分应尔，此苦谁知句以拈。
喜雨诗
作者：弘历
朝代：清
体裁：古风

晴久盻云生，生矣愁散却。既阴盻雨零，零矣愁势弱。势壮冀时长，巡檐自卜度。片刻转千虑，忧心信如灼。谁能沃此心，惟赖甘浆酌。飒洒初入夜，沛然忽大作。列缺鞭川后，飞廉悔其恶。倾盆解地甲，倒井泻天壑。森沈达明旦，酝酿匝磅礴。医病更涤烦，人予安心药。大田一以苏，予将望秋穫。不雨愁实亟，雨足得无乐。而复恐乐极，朝夕增惕若。求言靳实益，细故纷纠攉。图政期实济，小补多遗略。岂如旋转力，好生仰橐籥。一沛万事和，讵予能调幕。岁有喜雨诗，足知予德薄。
喜雪
作者：弘历
朝代：清
体裁：古风

昨晚微雨夜遂雪，诘旦缤纷犹未止。玉楼十二羃银葩，鸡树万年缀琼蕊。京兆誊章晨奏披，即融即积四寸矣。小雪大雪胥应节，瑞兆在农宁不喜。旋思喜或邻乎骄，曰惟勤敬答天祉。
喜雪
作者：弘历
朝代：清
体裁：七言律诗

浓阴夜半势称嘉，晓遂敷纷舞玉沙。新泽喜看胜旧泽，祥花真是沃心花。配藜布宇疏还密，错落翻风直复斜。庆慰中兼生冀望，豫齐待润麦畴芽。
喜雪八韵
作者：弘历
朝代：清
体裁：五言排律

冬臈虽经雪，无过四寸盈。继沾仍有冀，识足果谁诚。幸昨阴到晚，入宵宇落霙。达寅稷粒洒，逮卯鹤毛倾。渗漉普下润，攒团接上迎。鸿溶亟杨厉，磅礴恣纵横。乃敢谢天惠，率堪知我情。新年第一喜，喜与畏增并。
喜霁
作者：弘历
朝代：清
体裁：五言律诗

轻阴已阁雪，暖日朗开晴。瓦素消冷气，土黄含润情。有薰柳条嫩，无碍麦芽萌。春仲吟喜霁，足知膏泽盈。
喜鹊
作者：弘历
朝代：清

喜鹊声唶唶，俗云报喜鸣。我属望雨候，厌听为呼晴。
喻言三首·其一
作者：弘历
朝代：清
体裁：古风

物以少为贵，亦以贵招议。白石与白玉，未始非一类。石以为杵臼，玉以为彝器。人情每视石，泛泛无他计。于玉乃不然，睨视求瑕备。以此例其凡，吁哉可知畏。
喻言三首·其三
作者：弘历
朝代：清
体裁：古风

礛䃴以攻玉，玉成弃礛䃴。范模以陶磁，磁就置范模。问学与政事，况更非两途。何因政劳勚，云致学荒疏。谁能不忘本，是谓贤者徒。
喻言三首·其二
作者：弘历
朝代：清
体裁：古风

马似鹿千金，而无千金鹿。马性取其良，鹿足取其速。马也鹿其性，长跳去不复。鹿也马其足，林中无一育。
嘉兴道中作·其一
作者：弘历
朝代：清
体裁：七言绝句

去时桑叶未抽齐，返棹桑阴绿覆低。正是蚕忙此乡最，未宜归舫更教稽。
嘉兴道中作·其三
作者：弘历
朝代：清
体裁：七言绝句

龙井昨才述桥事，嘉禾今复识堂名。再斯可矣三仍再，玉局居然未忘情。
嘉兴道中作·其二
作者：弘历
朝代：清
体裁：七言绝句

填潭积土有谐传，三塔而今尚峙然。僧侣向曾乞题额，与名遂举赵州禅。
嘉兴道中作·其四
作者：弘历
朝代：清
体裁：七言绝句

已收宿雨烟未泮，写景传神更咏诗。今日晴明异名实，直教舟过恐程迟。
嘉兴道中咏古四首 其一 槜李城
作者：弘历
朝代：清
体裁：七言绝句

水村处处重农桑，槜李谁知古战场。越踬吴颠胥往事，远帆烟雨望茫茫。
嘉兴道中咏古四首 其三 岳珂故宅
作者：弘历
朝代：清
体裁：七言绝句

太守因之寓郡城，金陀坊里尚存名。五经萃室珍遗帙，疑此宅中锓板行。
嘉兴道中咏古四首 其二 三过堂
作者：弘历
朝代：清
体裁：七言绝句

茶禅数典自三过，长老烹茶事咏哦。文士豪吟殊不少，膻芗何独萃东坡。
嘉兴道中咏古四首 其四 天籁阁
作者：弘历
朝代：清
体裁：七言绝句

槜李丈人数子京，阁收遗迹欲充楹。云烟散似飘天籁，明史怜他独挂名。
嘉兴道中杂咏·其一
作者：弘历
朝代：清
体裁：七言绝句

从来佳景称吴越，是处佳因吴越间。水以澄渟谋目静，山惟平远致心閒。
嘉兴道中杂咏·其七
作者：弘历
朝代：清
体裁：七言绝句

嘉禾百咏景原多，岂尽吴兴手擘窠。会景于中偏厚幸，标名已觉冠其他。
嘉兴道中杂咏·其三
作者：弘历
朝代：清
体裁：七言绝句

属镂赐罢孤忠死，覆楚将无报逆施。何必胥山留宰木，潮神自合付鸱夷。
嘉兴道中杂咏·其九
作者：弘历
朝代：清
体裁：七言绝句

槜李桥边忆旧贤，子京高致渺溪烟。收藏流落人间世，剩有雕章内府传。
嘉兴道中杂咏·其二
作者：弘历
朝代：清
体裁：七言绝句

射襄桥下水长流，句践夫差两并休。只有王泾一弯月，入波影尚学吴钩。
嘉兴道中杂咏·其五
作者：弘历
朝代：清
体裁：七言绝句

士希贤圣圣希天，日进何曾可止焉。两字斋明诲高弟，文公不离道为诠。
嘉兴道中杂咏·其八
作者：弘历
朝代：清
体裁：七言绝句

舟行常是雨兼风，徐贲诗情想像中。却为推篷聊散闷，米家画意悦空濛。
嘉兴道中杂咏·其六
作者：弘历
朝代：清
体裁：七言绝句

山水清华是此方，楼台高下赏烟光。西山作记无多许，说项还称孝友堂。
嘉兴道中杂咏·其十
作者：弘历
朝代：清
体裁：七言绝句

青纻旗亭绿渚边，红云画棹荡兰船。鸳鸯湖递西湖信，顿使轩轩意欲仙。
嘉兴道中杂咏·其十一
作者：弘历
朝代：清
体裁：七言绝句

横塘十里尽桑麻，漂絮缫丝共作家。舞榭绮罗都出此，吴侬慢笑不栽花。
嘉兴道中杂咏·其十二
作者：弘历
朝代：清
体裁：七言绝句

迎銮男妇两堤旁，鞠�欢呼翳稚桑。嫩绿遥看未抽叶，所忻不致误蚕忙。
嘉兴道中杂咏·其四
作者：弘历
朝代：清
体裁：七言绝句

在齐遁迹号陶朱，吴越惟闻泛五湖。古寺金明称故里，标题鸡汁又谁乎。
嘉平廿一日于西苑觐年班各部并台湾生番示以冰嬉即事得句
作者：弘历
朝代：清
体裁：七言律诗

贺正近远毕来同，抚谕凭舆言语通。西北新番称旧仆，东南捕鹿学宾鸿。冰嬉仍寓诘戎训，苑觐都怀奉朔衷。众喜康强颂四得，独深度巩昊恩蒙。
嘉平廿一日幸西苑觐外国诸使之作
作者：弘历
朝代：清
体裁：五言律诗

属国萃共球，六旬来庆周。梯山遥廓落，宴海罢流求。初见均锡赉，冰嬉匪爱游。康强接言语，总是沐天庥。
嘉平廿一日幸西苑觐外藩之作
作者：弘历
朝代：清
体裁：七言律诗

诸方来贺到将齐，露冕瀛台觐面提。肯以尊严骄众仰，爱将和霭接群徯。朝鲜虔庆寿增寿，廓喀归诚西旅西。伸彼屈兼敕我吏，自当心服首频稽。
嘉平月朔之作
作者：弘历
朝代：清
体裁：五言排律

嘉平月之朔，开笔奉先猷。阐福佛资力，锡民箕叶畴。略惭舆陟级，犹可步周楼。冰戏降观待，鞠劳行赏酬。累累雪成垛，的的泽知稠。忆昨终朝惕，凭观微解愁。
嘉平月朔开笔之作
作者：弘历
朝代：清
体裁：七言律诗

嘉平吉朔欣开笔，皇考家风钦创垂。敛福因之谒阐福，于时慎亦锡惟时。三层楼阁仍躬陟，八帙康强赖昊禧。似此四年归政近，其能否曷敢言期。
嘉平月朔开笔再叠辛亥诗韵
作者：弘历
朝代：清
体裁：七言律诗

五年前作七年事，符愿深蒙天眷垂。祖往宗来创家法，九畴五数值嘉时。今冬昨腊幸连稔，遇朔迎春合戬禧。赐福欣钦捧手笔，欲贻聪听万年期。
嘉平月朔开笔叠癸丑韵
作者：弘历
朝代：清
体裁：五言排律

开笔嘉平朔，年年奉宪猷。六旬忽周纪，明岁合移畴。仍此资佛力，于焉陟梵楼。位传幸已近，恩沐忍云酬。冬雪诚优渥，夏收冀卜稠。独兹盼捷信，未免望邮愁。
嘉平月朔开笔叠辛亥诗韵
作者：弘历
朝代：清
体裁：七言律诗

开笔嘉平肇吉朔，敬遵家法万年垂。以云归政当付子，尚觉身强可应时。五福敛时钦叩昊，庶民锡厥普承禧。光阴五岁如一瞬，不敢言期幸副期。
嘉树
作者：弘历
朝代：清
体裁：古风

嘉树当空庭，密荫无纤穿。蓊绿罨窗纱，好鸟相周旋。风前泛虚籁，雨后霏轻烟。结此云霞想，无须桃李妍。
嘉树轩
作者：弘历
朝代：清
体裁：七言绝句

一树当轩翠郁森，搆成朴斲就嘉阴。因知事半功常倍，理趣逢源总可寻。
嘉树轩
作者：弘历
朝代：清
体裁：七言绝句

就树开轩荫绿云，尧年宝露叶间纷。设方武子甘棠赋，我亦宁忘封殖勤。
嘉树轩
作者：弘历
朝代：清
体裁：古风

就树搆虚轩，树古轩亦然。就轩将种树，树长知何年。事半得功倍，规摩贵通权。塞风未振落，绿阴犹团团。偶来坐匡床，爽气澄秋鲜。触目有会心，揽笔命华篇。
嘉树轩
作者：弘历
朝代：清
体裁：五言律诗

就树昔年搆，清秋胜日寻。轮囷一株古，蔽芾满庭阴。有月皆澄照，无风亦朗吟。何当风月下，恒此坐观心。
嘉树轩
作者：弘历
朝代：清
体裁：五言律诗

建木非南北，大椿是弟兄。就阴轩创造，撷秀句因成。朔地自今古，塞天忘槁荣。轮囷觉私幸，未冒汉唐名。
嘉树轩
作者：弘历
朝代：清
体裁：七言绝句

搆轩傍树得嘉阴，意在延凉径每寻。名教中何非乐地，逢源颇亦藉资深。
嘉树轩
作者：弘历
朝代：清
体裁：古风

搆轩就嘉树，树已百年馀。蔚然轩亦古，秀荫笼庭除。既因悟所托，宁云怀厥居。窗户碧纱圆，常延月入虚。
嘉树轩
作者：弘历
朝代：清
体裁：五言律诗

树以千年计，轩惟十笏馀。金风吹籁古，素月透云虚。荒略传曾孰，森萧赏偶予。长于季氏者，宣子那容誉。
嘉树轩
作者：弘历
朝代：清
体裁：七言绝句

落叶萧萧下广除，瓯香研净一相于。虽然秀木嘉阴敛，赢得横斜窗影疏。
嘉树轩作歌
作者：弘历
朝代：清
体裁：古风

我曾嵩高吟汉柏，又曾泰岱咏秦松。汉柏诚阅数千岁，秦松虚存五老名。其诚其虚姑弗论，胥输此树巍然犹存太古形。为爱嘉荫搆轩于其下，初无角弓培殖之深情。苍皮映日龙为骨，青叶筛风凤作鸣。宇宙以来风月伴，似笑秦松汉柏经许诗人评。
嘉树轩口号
作者：弘历
朝代：清
体裁：七言绝句

嘉树轩中对嘉树，主兮宾也古和今。徵心七处辨见八，祗作交芦莫可寻。
嘉荫堂
作者：弘历
朝代：清
体裁：古风

文溯阁既建，遂搆读书堂。经营虽曰新，宅二百岁强。颜堂以嘉荫，讵缘松桧苍。故宫我祖作，皋应立伉将。尔时属草创，礼乐殊未遑。重熙承累洽，适当文运昌。即此对嘉树，封殖敢不蘉。亲族并兴贤，角弓励毋忘。
嘉荫堂
作者：弘历
朝代：清
体裁：七言律诗

菁葱万叶夏中齐，著个书堂古与稽。已自氤氲含宿润，讶如荟蔚阅朝隮。翔乌缘隙真难逞，归鸟寻巢忽易迷。别有会心非适已，欲敷嘉荫福苍黎。
嘉荫堂即景八韵
作者：弘历
朝代：清
体裁：五言排律

古柏干霄上，团团嘉荫连。阴森低石径，朗亮噪风蝉。虚窍既致远，杂芳复斗鲜。秋堂成小憩，胜境契真诠。太古山如是，一时兴偶然。延襟都是爽，得句欲捐妍。诗正豳风什，书怀无逸篇。金仙聊缀景，匪欲事求仙。
嘉荫轩
作者：弘历
朝代：清
体裁：七言绝句

云岩得路入林扉，咫尺高轩清旷依。今日题诗亦已夥，夕章待阅可云归。
嘉荫轩
作者：弘历
朝代：清
体裁：五言律诗

夏叶布阴齐，团团覆草萋。竟当黄盖彻，恰似绿帷低。隔岁今方至，对书古与稽。躬行犹未足，岂暇论醯鸡。
嘉荫轩
作者：弘历
朝代：清
体裁：七言律诗

天籁时闻飒沓鸣，茏葱秀木郁南荣。两山台榭平分翠，一水舳舻相对清。椰叶定无何足拟，枣花未落底须争。细莎异草纷缘被，彷佛华连舍卫城。
嘉荫轩
作者：弘历
朝代：清
体裁：五言律诗

山北复溪南，倚岩屋架三。蔚前两古树，嘉荫一庭含。秀润丛承露，空濛影落潭。问谁知至乐，元亮雅称谙。
嘉荫轩
作者：弘历
朝代：清
体裁：七言律诗

长河舟径达昆明，登岸犹欣风日清。爽飒小山开北户，阴森嘉树覆南荣。岩如重障无轻造，川自平流有暗声。秀木居然千古意，风人高致缅崇情。
嘉荫轩口号
作者：弘历
朝代：清
体裁：七言绝句

嘉荫春初未致全，流阴驹隙会当然。文轩弗藉披书简，荀子先思劝学篇。
嘲刘统勋
作者：弘历
朝代：清
体裁：七言律诗

集赛伊犁历一过，珠崖请弃竟如何。我非勤远惟观火，卿误养奸作止戈。究胜寒蝉原所谅，堪称老马可无讹。犎牛骑进阳关矣，只恨难为叩角歌。
嘲夏隐亭
作者：弘历
朝代：清
体裁：七言绝句

叶张夏时乃隐亭，叶稀亭便露全形。设如高士传中觅，伯仲希之具典刑。
嘲擘蓝擘蓝蔬属也有育类木本经廿馀春秋者故戏嘲之
作者：弘历
朝代：清
体裁：古风

擘蓝可以供盘餐，味比霜菘及露薤。阿谁培植类鸡树，历岁经冬常不坏。优孟衣冠竟异群，欲傲连畦蕈姜芥。春前弄影争庭竹，秋后避寒辞苑桧。汝看大椿将散木，护惜人工夫岂赖。斥仙充隐古有之，卉物区区亦奚怪。
嘲梅菊·其一
作者：弘历
朝代：清
体裁：七言绝句

先漏春光如自喜，蕲留秋色了无愁。如何卉里孤高种，也做偷寒送暖流。
嘲梅菊·其三
作者：弘历
朝代：清
体裁：七言绝句

菊秀梅贞自可怜，护凋助长使争妍。却虞后鲜真梅菊，为想橐驼顺木天。
嘲梅菊·其二
作者：弘历
朝代：清
体裁：七言绝句

难待徵君寒放鹤，早过宾客醉题糕。失将梅菊本来面，未必滥觞非汝曹。
嘲红白梅
作者：弘历
朝代：清
体裁：古风

梅以白为真，红者亦间有。然皆异树生，赋色随所受。东坡答温公，茶墨义精剖。墨黑茶欲白，茶新墨贵久。其迹虽相反，德操同不朽。譬之贤君子，黔晢异妍丑。此语可状梅，色殊夫何咎。怪哉艺花师，移接逞巧手。一树而二花，红白纷枝首。白如荀傅粉，红如徐中酒。徒称把臂英，亦岂忘年友。丝非墨翟悲，柳幻支离肘。大失梅本性，放葩似沮忸。俗眼或诧奇，雅人应不取。
嘲鹤
作者：弘历
朝代：清
体裁：古风

鹤翼已长成，翔翥皆由已。朝腾山城外，暮宿山城里。如此清凉境，信足安汝止。而何意忽迁，竟自忘归矣。啄粟山田间，夜遇守田子。捕捉将来献，鹤颡愧有泚。因忆昌黎言，歆羡古之士。或于周不可，秦楚可之仕。彼其热中流，尚识去无地。咄哉青田姿，胡乃昧此理。
四依皇祖华山诗韵二首·其一
作者：弘历
朝代：清
体裁：五言律诗

法螺西跋马，云表竺龛深。有进亦云到，无营孰与侵。昔题犹舞凤，春景入言禽。别室青山对，凭轩一畅襟。
四依皇祖华山诗韵二首·其二
作者：弘历
朝代：清
体裁：五言律诗

舜歌赓四度，弹指岁年深。是日盘云径，春风谡籁侵。苔苍皴峙柏，泉响答鸣禽。峰顶孤亭在，曾予豁远襟。
四依皇祖南巡过济南韵
作者：弘历
朝代：清
体裁：七言律诗

四度济南不入城，恐防一入百悲生。春三月昔分偏剧，十七年过恨未平。排遣閒情历村墅，殷勤正务祝宁盈。明朝便近方山驻，秀色遥看云表横。
四依皇祖吴山诗韵
作者：弘历
朝代：清
体裁：七言绝句

崇冈俯视见西湖，气接三元上景衢。设使画家为设色，定须粉本夏侯图。
四依皇祖德州即事诗韵·其一
作者：弘历
朝代：清
体裁：五言绝句

五度德州路，民风不改初。有成尼父语，吾愧鲁论书。
四依皇祖德州即事诗韵·其二
作者：弘历
朝代：清
体裁：五言绝句

去岁盛秋霖，协时乖曰肃。竭力济昏垫，千村幸饱燠。
四依皇祖示江南大小诸吏韵
作者：弘历
朝代：清
体裁：古风

士不谈王道，或致笑樵棷。而况任保障，民瘼应细剖。繄予巡江国，三年隔未久。入疆古有庆，要务安黔首。汉良二千石，召父与杜母。政不在催科，心惟筹畎亩。扬徽彼居前，继美谁当后。其司水土臣，金堤在巩守。文武纵殊途，和衷贵相友。前度示训言，已勒琬琰寿。赓韵重申意，实践毋虚负。
四依皇祖过阙里诗元韵
作者：弘历
朝代：清
体裁：五言律诗

五岁睽瞻拜，一时谒庙堂。从来遵礼乐，惟是惭门墙。元韵重赓处，崇文仰教长。炷香申敬叩，馥郁满衣裳。
四依皇祖阅子牙河诗韵
作者：弘历
朝代：清
体裁：七言律诗

传讹记载率聱牙，却以冯家属吕家。可识燕齐别疆界，转同泾渭混泥沙。幸无河堰劳茭楗，颇有水乡资蟹虾。因利于民惠不费，圣人制弗取诸赊。
四依皇祖阅河堤诗韵
作者：弘历
朝代：清
体裁：五言律诗

巡方两阅月，渡渎逮还宫。吏治课惟悉，河防廑莫穷。洪堤千载固，运口万艘通。祖考垂经制，真同天地功。
四叠苏东坡刻盆石诗韵
作者：弘历
朝代：清
体裁：古风

四叠成五如元孙，我今抱以赓其原。石固有二盆则一，却成三不妨案翻。瞥眼别之半十载，不殊瞬息目前存。兄写磐卧弟片竖，而其卧者恒占盆。竖者乃有苏字在，冁然笑艰寻其根。欲罢又不能忘言，孰诚悟宗会厥元。
四和皇祖灵隐寺诗韵
作者：弘历
朝代：清
体裁：五言律诗

峰入飞来路，玲珑复崎峨。即看佛宇富，应识祖恩多。春物鬯阶卉，山云润壁萝。岂期十五载，仍此一相过。
四宜书屋·其一
作者：弘历
朝代：清
体裁：五言律诗

朴斲三间足，攸芋四季佳。堪消机政暇，仰缅圣人怀。山色迎眸静，禽音入听谐。硕言肯堂构，未得识根荄。
四宜书屋·其二
作者：弘历
朝代：清
体裁：五言律诗

春秋花月好，风雪夏冬佳。一室过容膝，四时都惬怀。琴书趣逾永，池馆静偏谐。绿满窗前草，因之玩道荄。
四宜堂
作者：弘历
朝代：清
体裁：七言律诗

花宫右侧有书堂，楣额虔瞻御藻光。笔法讵惟仰鸾凤，心传直欲溯羹墙。秋冬春夏四漩澓，明暗色空一幻常。小坐便当催辔去，柳阴好趁午风凉。
四川布政使林俊奏报收成八分有馀江苏巡抚康基田奏报收成八分有馀署安徽巡抚朱圭奏报收成七分有馀诗以志事
作者：弘历
朝代：清
体裁：七言律诗

企捷心殷懒咏诗，秋成报者强为词。二州群逆权弗计，通省八分尚有奇。何幸苏疆中稔也，兼怜歙隰一输之。军情民务纷方寸，急在耆章早晚驰。
四川布政使林俊奏报连次雪泽优沾情形诗以志事
作者：弘历
朝代：清
体裁：七言律诗

嘉平度朔日犹长，雪略迟知尚未妨。却是先忧每已切，况频吉兆报他方。兹披川奏真堪慰，益念春膏盼不遑。八府民安三�逆，更廑捷牍庆时康。
四川布政使林俊奏通省收成九分有馀粮价平减并筹备仓谷情形诗以志慰
作者：弘历
朝代：清
体裁：古风

秋稔午继已，连登实异常。弗敢频纪笔，恐涉好言祥。奏函林俊达，事因关蜀疆。川东及川北，弭贼需兵良。军糈之所关，惟赖年丰穰。通省幸有秋，收成九分强。稽首叩天恩，庶民获安康。更切捷音来，西南骋目望。
四川布政使英善奏报凯旋兵皆已出境及春雨麦苗情形诗以志慰
作者：弘历
朝代：清
体裁：七言绝句

廓喀归降兵凯旋，民无滋扰雨滋田。麦苗芃茂秋堪望，方寸惬然更悚然。
四川布政使英善奏报麦收分数诗以志慰
作者：弘历
朝代：清
体裁：七言律诗

督臣驻藏未旋省，例合藩司奏岁功。麦竟八分之上穫，雨仍各属以时充。润暄昼夜曰惟若，稻黍高低可冀丰。番役武成兵事蒇，与民休息信无穷。
四川总督保宁奏报秋收九分有馀诗以志慰
作者：弘历
朝代：清
体裁：七言律诗

全蜀年来岁号收，山田易雨易为流。不愁旱亦无虞涝，常穫夏还有稔秋。九近十堪上丰报，民和番免一餐忧。内安外靖衣食足，西顾惟深保泰谋。
四川总督勒保奏官军攻克安乐坪贼巢生擒邪教起事首逆王三槐报至诗以志慰
作者：弘历
朝代：清
体裁：七言律诗

湖北多年邪教群，瞷征苗际叛随闻。虽云疥癣潢中鬨，可弗湔除国伐勤。亦以迁延阅两岁，每教督饬励三军。兹擒首逆继�党，德化惭亏那曰欣。
四川总督和琳奏报麦收诗以志慰
作者：弘历
朝代：清
体裁：七言律诗

正在军营剿贼时，本疆农务肯忘之。藩宣诸属收成报，麰麦九分稔信驰。方盼群苗尽平信，兼欣合省夏丰披。靖凶即是勤民策，逆首生擒速勉为。
四川总督孙士毅奏报夏收分数诗以志慰即书赐之
作者：弘历
朝代：清
体裁：七言律诗

西秦近报九分馀，川蜀夏收又似诸。两省比邻胥上稔，万民连岁庆安居。虽云富矣难言教，祇曰幸哉稍救虚。方伯载咨体予意，巩谦戒满漫骄如。
四川总督孙士毅奏报通省收成九分有馀诗以志慰
作者：弘历
朝代：清
体裁：七言律诗

阁臣驻藏值军兴，方伯命兼蜀省仍。汇报秋收九分胜，敬因农稔一心增。不区满汉同宣力，实慰旰宵各献能。民弗知兵欣足食，捷占士饱马胥腾。
四川总督孙士毅奏报雨水农务诗以志慰
作者：弘历
朝代：清
体裁：七言律诗

蜀中有熟无灾报，迩岁更欣逢屡绥。冬雪既称遍各属，春霖又复应时期。麦苗盈尺菁葱长，豆颗登场豉䜺资。虽曰时巡日勤政，封章批慰益增寅。
四川总督孙士毅报麦收九分诗以志慰
作者：弘历
朝代：清
体裁：五言律诗

川省诚福地，两收每报佳。即今二麦熟，又穫九分谐。田户安居乐，市粮减价皆。军储供自易，望捷急萦怀。
四川总督惠龄奏报秋成九分湖南巡抚姜晟奏报秋成九分有馀诗以志慰
作者：弘历
朝代：清
体裁：七言律诗

川湖都报九分书，南楚更欣称有馀。讵是饰辞争献彼，诚惟惕志益深予。两疆鱼米利别地，七字冰渊凛恪居。昊贶频骈愈往岁，怵哉方寸敢言舒。
四川总督惠龄奏报麦八分有馀诗以志慰
作者：弘历
朝代：清
体裁：七言律诗

湖广熟称天下足，近年川省颇相如。虽然二麦弗为重，却亦八分得有馀。自可闾阎资旦夕，况经边远罢储糈。定羌归凯勤民事，此是封章首吉书。
四川总督文绶奏开夔关米禁诗以志事
作者：弘历
朝代：清
体裁：古风

金川逆王命，问罪有师指。惟是地险要，征以五年矣。储偫出民问，遏籴不得已。昨岁文绶奏，持筹熟絜矩。并欲禁杂粮，夔关贩胥止。因计江浙民，接济赖馀此。如何概绝之，览摺批弗许。且令一闻捷，即免截谷米。迩来屡报胜，贼巢园尺咫。兹接驿章呈，弛禁一遵旨。流通利闾阎，是固吾所喜。
四川总督文绶奏报川省得雨情形诗以志事
作者：弘历
朝代：清
体裁：七言律诗

川东南北虽沾雨，仲夏非优季夏优。今岁节迟堪补种，三农情喜望登秋。军糈实赖丰收办，战士还廑阴潦留。一擘奏囊心两系，半因慰复半因愁。
四川总督李世杰奏报早晚收成九分以外诗以志慰
作者：弘历
朝代：清
体裁：七言律诗

从来鲜遇偏灾处，今报收成赢九分。早稻已登晚禾实，夜霖常渥昼晴欣。淘塘高下为蓄计，潴水冬春备灌勤。似此逢丰预虑歉，良农辛苦惬披闻。
四川总督李世杰奏报麦收八分馀及雨水情形诗以志慰
作者：弘历
朝代：清
体裁：七言律诗

川省年年幸屡绥，向称湖广尚过之。麦麰秋报八分稔，黍稻雨经一尺滋。可望农功符筑纳，自然民气叶熙怡。盗风息内番驯外，乐土苍生惬绻思。
四川总督鄂辉奏报通省收成九分诗以志慰
作者：弘历
朝代：清
体裁：七言律诗

蜀中岁岁逢绥屡，兹复收成报九分。金草金川偃已久，西边西藏辑曾闻。民生休养诚厚幸，市价减平实致欣。富矣教之切时政，行如弗当恐滋纷。
四川总督鄂辉奏麦收九分诗以志慰
作者：弘历
朝代：清
体裁：七言律诗

年来蜀省屡绥报，额庆黔黎何幸如。是处夏秋两收重，喜闻麰麦九分书。番疆久已奠而靖，民气自当愉以舒。披奏能无欣慰也，却因戒满益夔予。
四川总督黄廷桂奏蜀省岁丰谷贱因命转粟二十万石赈淮扬被水州县诗以纪之
作者：弘历
朝代：清
体裁：五言绝句

全蜀欣逢年，教开移粟船。不因读汉诏，拯溺自应然。
四川成都县百岁寿民刘万迎五世同堂因三叠赐达州寿民张子翼诗韵赐之
作者：弘历
朝代：清
体裁：七言律诗

由来素性不言祥，人瑞难教秘弗张。却是今春阅两奏，幸他西蜀再同堂。深惟滋殖万民乐，虔冀绥丰百物昌。更值俘凶靖海峤，曰欣曰敬并无遑。
四川达州百岁寿民张子翼五世同堂诗以赐之
作者：弘历
朝代：清
体裁：七言律诗

西川特地报嘉祥，衍庆颐龄人姓张。一老百年登寿帙，元孙五代喜同堂。太和元气天庥沐，寰宇熙春祖德昌。际此繁滋仁寿世，益廑怀保念无遑。
四帝诗四首 其一 汉文帝
作者：弘历
朝代：清
体裁：古风

周纲既陵夷，变雅民劳瘅。高祖易秦暴，救世于水火。休息乃未遑，吕雉继搆祸。大横为天王，启光克负荷。爱民励始终，约已戒奢惰。汉家四百年，谓帝所造可。或议杂黄老，责贤何琐琐。
四帝诗四首 其三 宋仁宗
作者：弘历
朝代：清
体裁：古风

北宋凡九帝，仁宗诚首出。继统忌更张，惟帝守以一。怵惕凛天变，恭俭以身率。吏治若媮惰，亦不任法律。嬖倖或间用，善类气不窒。史赞乃最当，论世知其实。
四帝诗四首 其二 唐太宗
作者：弘历
朝代：清
体裁：古风

创守一人备，无过唐太宗。所遭值天伦，命也难强同。英识早绝群，降志牧谦冲。有谏无不嘉，广辟四门聪。行仁有明效，德彝惜未逢。斗米才三钱，使我希休风。
四帝诗四首 其四 金世宗
作者：弘历
朝代：清
体裁：古风

海陵失其德，惟帝天所归。时雨涤炎氛，一反海陵为。南北讲和好，与民休息之。福已兼福人，宇内致雍熙。世称小尧舜，可为后世师。
四库全书荟要联句
作者：弘历
朝代：清
体裁：七言排律

全书四库考藏情，荟要重教撮至精。稽古右文惟是亟，蒐奇选秘更相并。垣依北斗芸签列，圃积东堂玉检赢。别色昈分仍踵例，择流综汇特提衡。架联一一同屏曲，椟韫层层轶锦盛。用六编苇取诸水，函三集腋撷其菁。大端首挈裘先领，细目咸张网顿纮。善本传钞衷一是，异文互勘悉群争。渊源七略区流别，上下千年次姓名。尽汰卮言珍菽粟，首崇彝训式胶黉。经函注疏刊三代，讲幄咨诹汇五英。代有发明传御纂，圣彰谟训迪儒生。邵图根窟通王注，宋学畦町竞汉京。古复其初经传析，今从乎众简编更。序原赝鼎空珍袭，语亦零玑漫击抨。聚米山川寻脉络，棼丝经纬陋纵横。亨苌迭授推都讲，徽婺齐驱狎主盟。广袤高深诸象括，飞潜动植万形呈。书观东雒文能富，学出西河例共明。大义千秋排谳义，元正一字揭王正。周公治世应师意，汉氏谰言在订�。仪礼克宽采补逸，经师稷若许先鸣。曲台旧诂河先海，汇泽遗书莛比楹。孔行说从唐注阐，鲁论理到宋儒莹。七篇昭示星辉斗，四子苞涵水会瀛。训室周详分戴席，网罗赅洽胜韦籯。点讹画缺防三写，音异文同辨五声。细注虫鱼沿魏晋，旁稽篆�昉姬嬴。纽图缕晰元音契，鞮译风同帝道亨。富矣珠囊资总括，炳然金鉴耀光晶。体成纪传尚书法，例创编年鲁史程。尧笔亲批纲目阅，舜文特辑准绳平。十三朝事如眉列，廿四编书象汇征。宝训垂贻谟允显，丹纶宣答度维贞。天占凤纪双丸运，地拓鳌舆八柱撑。令典迈陶妫姒子，旧章备礼乐刑兵。外篇载笔禆青简，秘阁储珍萃紫琼。器在铭前摹曲折，图居史左赏经营。麟编衍绪持裁正，轩镜澄辉握照清。与古为徒千载友，如农有畔九流耕。传心已见传道帜，帝范原开帝学枨。要览作而成宪述，旧闻绎乃日新赓。豳风藻绘陈葵菽，司马韬钤练鼓钲。虞典玑衡钦布筴，周官卜筮备㸐荆。功覃仁寿言皆择，术厕刑名道所轻。辨囿丛谈搴似稗，官厨杂味鲙同鲭。松煤枣本良工式，画格书签古色萦。细别瑕瑜攻赵璧，博收膏馥鄙陶罂。略存仪舌删夫诩，但录�经斥彼彭。墨守仅传爽垲宅，佛乘任閟补罗城。百家近正言方取，诸集别源世可评。冠首自应列功德，挥毫争快仰崇闳。员周方折皆规矩，羽换宫移或笛筝。仪配祥鹓音自雅，文收孔雀量仍宏。华资黼黻能经世，饰戒轮辕贵立诚。台阁雄篇工吐凤，山林逸兴寄听莺。希声落落朱丝瑟，丽彩彬彬碧海鲸。古有词章丛纂组，圣裁律吕会㲈茎。金针巧度机中绣，檀板清邀月下笙。匪蓄丝麻舍菅蒯，务捐萧艾撷荃蘅。际华命以踰年辍，董诰继之两部成。摛藻味瘦各分置，黄扉紫綍记恭擎。自天发咏尊题品，耀日摛文寓瘅旌。羽士陈词芟蹖駮，舌人沿误振聋盲。康诗仍遣题柴廓，庆赋宁容托马卿。温室芸披定鱼鲁，秘函绮合著彪弸。篚筐宣赐欢凫藻，竹素联情洽鹿苹。璧府躔依祥旭近，角招律应䁔风迎。蒇编欣睹山开酉，拈韵刚符岁在庚。诘屈多惭抽夕秀，雕华莫漫尚春荣。众诚勖矣非虚语，吾所思哉在力行。敢诩化民便成俗，惟殷保泰与持盈。
四月九日为怡亲王诞辰作此赐之
作者：弘历
朝代：清
体裁：五言律诗

朱邸恩晖永，银潢瑞霭浮。旧勋存柱石，遗绪属弓裘。诗礼崇芳范，公诚励远猷。喜逢添算日，花满凤麟洲。
四月二十一日闻蝉
作者：弘历
朝代：清
体裁：古风

庭柳阴阴绿丝重，柳下风莎翠波送。肯将游览遣几馀，案头卷帙资洛诵。何来嘒嘒一声蝉，高枝流响韵悠然。幽情断续如重诉，坐令叹息惊流年。我闻光阴等逝水，又闻天地齐一指。枯枝馀蜕可怜生，新故迁流揔如此。
四月八日
作者：弘历
朝代：清
体裁：七言律诗

相风金凤恰迎南，黛染园林绿意含。景物清和欣夏首，芳菲宛转过春三。丁丁漏永花间箭，簇簇眠迟箔上蚕。静对豳风占月令，谁将生灭问瞿昙。
四月八日万寿山延寿寺瞻礼
作者：弘历
朝代：清
体裁：七言律诗

无量恒沙数莫穷，诞生此日论宁通。红稀绿暗非真色，古往今来一大空。及节祗须霏法雨，偷閒讵为阐宗风。善缘问我于何结，慈寿希如山样崇。
四月八日作
作者：弘历
朝代：清
体裁：七言律诗

韶华买尽沈郎钱，惜逝还同子在川。生灭瞿昙真幻也，清和赤帝任如然。送春短偈黄莺语，碍眼迷云白柳绵。去岁望霖重入念，却如习惯结愁缘。
四月八日叠旧作韵
作者：弘历
朝代：清
体裁：七言律诗

得失纷如塞马传，藉无喜者岂忧焉。都来两岁光阴耳，恰似一番梦幻然。讵意瓜沉连及蔓，实伤坤衍祗馀乾。从今更不题新句，便看将来作么缘。
四月八日漫作
作者：弘历
朝代：清
体裁：五言律诗

浴佛传佳节，清和景尚妍。每因逢此日，不禁忆当年。儿女花真幻，昔今时久迁。齐云遥在望，愧我未忘缘。
四月八日雩祭圆丘敬成六韵
作者：弘历
朝代：清
体裁：五言排律

泰畤修殷荐，雩宗享昊乾。豆豋初饤馔，燔燎已升烟。龙见犹稽雨，秧萌欲萎田。屏营邀帝眷，切已虑民天。庶政修三事，群工秉一虔。夔夔亲步祷，藉以谢尤愆。
四月初二日雨中进宫即事得句·其一
作者：弘历
朝代：清
体裁：七言绝句

三春望雨日迁延，行庆心中总憪然。朔入清和气旋斡，浓阴问到五更天。
四月初二日雨中进宫即事得句·其三
作者：弘历
朝代：清
体裁：七言绝句

值斋预日返宫庭，触目真知雨有灵。正喜远天云转黑，回看近垄麦滋青。
四月初二日雨中进宫即事得句·其二
作者：弘历
朝代：清
体裁：七言绝句

五更初报雨丝霏，倾听檐声是也非。展侧那能安枕寐，未明因便起披衣。
四月初二日雨中进宫即事得句·其五
作者：弘历
朝代：清
体裁：七言绝句

益善多多越望中，时徐时疾落溟濛。御河桥上烟舆度，江国水天讶与同。
四月初二日雨中进宫即事得句·其六
作者：弘历
朝代：清
体裁：七言绝句

溜垂鸳瓦水铺阶，雨势未收云脚排。京兆已称沾四寸，不无过语大都佳。
四月初二日雨中进宫即事得句·其四
作者：弘历
朝代：清
体裁：七言绝句

香泥滑刺六街盈，铲括修除劳步兵。依例普教颁月赏，甘膏恩被合推行。
四月廿一日诣黑龙潭祈雨即事四首·其一
作者：弘历
朝代：清
体裁：七言绝句

甲乙丙原常望雨，寸滋三四未祈参。兹三四寸膏胥靳，虔请平明特命骖。
四月廿一日诣黑龙潭祈雨即事四首·其三
作者：弘历
朝代：清
体裁：七言绝句

常雩典重祀精严，步远失仪罪益添。今日祠前祇三叩，故仍拾级请优沾。
四月廿一日诣黑龙潭祈雨即事四首·其二
作者：弘历
朝代：清
体裁：七言绝句

仲春中浣已微望，荏苒望增过暮春。敢以长年怠民事，仍当步祷以躬亲。
四月廿一日诣黑龙潭祈雨即事四首·其四
作者：弘历
朝代：清
体裁：七言绝句

凭舆历历揽田功，高麦将蔫低麦芃。自咎孟春心涉豫，怜他汜胜望成空。
四月廿一日谒黑龙潭祈雨叠去岁即事四首韵·其一
作者：弘历
朝代：清
体裁：七言绝句

三岁未来昨岁谒，连年兹至竭诚参。虽云屡雨欠深透，穑务历观缓度骖。
四月廿一日谒黑龙潭祈雨叠去岁即事四首韵·其三
作者：弘历
朝代：清
体裁：七言绝句

曰敬曰诚要在严，步登敢谢长年添。默陈一念驰千里，两字惟云吁普沾。
四月廿一日谒黑龙潭祈雨叠去岁即事四首韵·其二
作者：弘历
朝代：清
体裁：七言绝句

芃芃麦垄秀将实，三白因沾腊与春。仲暮侵寻都靳泽，诣潭陈请合惟亲。
四月廿一日谒黑龙潭祈雨叠去岁即事四首韵·其四
作者：弘历
朝代：清
体裁：七言绝句

近泉地润易为功，黍町稻塍胥绿芃。究欠甘膏渥远近，夔夔翘首望高空。
四月廿五日御殿传胪纪事
作者：弘历
朝代：清
体裁：七言律诗

雅化作人祝寿慈，金阶胪唱丽晴曦。既求真学颁新制，亦体常情改近期。公举不教存已见，明扬还预定其辞。西人魁榜西平后，可识天心偃武时。
四月廿八日紫光阁凯宴成功诸将士
作者：弘历
朝代：清
体裁：古风

己巳班师原赦罪，丙申宴凯信成功。樊崇甫以十年叛，莽布奚当六战雄。蚕食狼贪终弗改，鸡连鲵取孰矜穷。五年宵旰劳西顾，幸睹酬勋礼乐融。郊劳昨还晓受俘，礼应凯宴荅功肤。修仪偃伯斯宜矣，夜雨朝晴有是乎。紫阁貌图俾绩显，金卮手赐按名呼。鋋瘢著处恫关切，念此何敢耀武吾。美诺重征得重易，勒围多战信多劳。讵予陇蜀无已望，念彼蘖芽有藉薅。资哩卡了消雪窟，木思西里化冰嶆。而今都是光明境，屯戍相将事㮮槔。上将归来是近臣，国朝家法万年循。解兵笑彼一杯酒，示泽欣兹满座春。夷乐宁须辟僸佅，俘歌合此奏�侲。鸿勋集矣雨晹若，祇恐骄生志倍寅。紫光阁峙液池边，为写战图廊展前。幸矣竟如操左券，嘉哉所赖掌中权。扬威�险重无藉，橐剑韬弓合有然。五载劬劳信不易，一为欢喜一为怜。伊犁回部早成勋，又勒画图新旧分。讵我佳兵不知戢，奈其伏莽敢忘勤。频思旧绩翻因戚，多出翘材继以欣。湛露采薇重赋罢，益钦保泰敢云云。
四月朔日
作者：弘历
朝代：清
体裁：七言律诗

昨朝今日更春夏，旋转原无片刻过。试道作么留荏苒，依然如是对清和。鱼喁乱絮浮红浪，鸟逐残花下绿莎。那复閒情问芳事，惟将平秩验南讹。
四月朔日作
作者：弘历
朝代：清
体裁：五言律诗

一日复一日，夏归春又过。观民率尊爱，望雨竟蹉跎。已惜歉麰麦，兼殷种黍禾。群称时可待，我虑岁如何。
四月朔日作
作者：弘历
朝代：清
体裁：五言律诗

九十俄焉尽，三春倏已过。镇看云邈尔，徒问夜如何。佳景奚堪赏，新诗亦懒哦。底关愁思切，不雨则无禾。
四月朔日作
作者：弘历
朝代：清
体裁：七言律诗

流水中消九十春，清和景物又从新。黄龙晓发指京国，赤子回看别析津。懒听笙歌缘望雨，甫沾分寸忽逾旬。菁葱麦色虽堪待，十日为期迫转频。
四月朔日作
作者：弘历
朝代：清
体裁：七言律诗

玉狗鸿龙顺斗迁，春消九十夏初旋。已欣时泽利麰麦，更幸大田起陌阡。红雨绿云方烂漫，青山碧水未留连。简书旁午勤批答，惭愧番回蠢动边。
四月朔日作
作者：弘历
朝代：清
体裁：七言律诗

祝寿献功礼毕过，流阴宛转入清和。易舟北上希膏切，夹岸青看结穗多。人曰无妨未谌我，麦虞有失更廑禾。期逾五日柏十日，对此农民愧若何。
四月朔日作
作者：弘历
朝代：清
体裁：五言律诗

舟动水流里，春徂夏又来。何曾因闰驻，且复喜云开。沾泽垄芃麦，涸田野不莱。底须赏花柳，斯实悦心㦲。
四月朔日作
作者：弘历
朝代：清
体裁：七言律诗

阑珊红意别芳丛，绿荫新看覆藓桐。欲挽春光真逝水，尽饶诗思亦飘蓬。鱼跳弱藻乱前浦，燕逐飞花点太空。鼠尾麝煤消昼永，不教尘翳上丹枫。
四月朔日喜晴
作者：弘历
朝代：清
体裁：七言律诗

三春泽渥喜晴宜，十岁诚难一遇斯。细审何脩实称幸，深叨昊贶益增寅。自惟戒满虑过者，兼正靖苗望捷时。无逸有忧本宿愿，霁占夏朔庆农釐。
四月朔日微雨六韵
作者：弘历
朝代：清
体裁：五言排律

三春甘�渥，实幸异寻常。廿日暄晴久，却仍冀霈霶。不知足如是，恒觉苦应当。讶值三番霔，未沾一寸强。麦麰逮孕穗，禾黍始抽秧。云吐风无作，庶几重副望。
四月朔日斋宫作
作者：弘历
朝代：清
体裁：五言律诗

大斋必迁坐，孟夏又辞春。宫树阴将密，铜人时正陈。明衣惟此洁，变食戒其辛。屡见浓云作，希哉雨及辰。
四月朔日斋居
作者：弘历
朝代：清
体裁：五言律诗

三春倏已过，孟夏又来临。所幸沾膏雨，无能惜寸阴。迁居有常例，变食为清心。政简虽馀暇，仍劳盼捷音。
四月朔日游平山堂
作者：弘历
朝代：清
体裁：七言律诗

画舫轻移邗水滨，人思六一重游巡。阴阴叶色今迎夏，衮衮花光昨饯春。巧法底须誇激水，淳风惟是惭投薪。江南山可平筵望，望岂因山因忆民。
四月朔日进宫斋戒自昆明湖进舟至万寿寺川路晓烟未泮麦畴宿雾犹浓触景成欣援毫得句
作者：弘历
朝代：清
体裁：七言律诗

雨后明湖潋涨痕，爱寻溪路远尘喧。馨香饼饵酬殷望，澄动川云供静存。适为肃斋还内禁，得教小憩驻祗园。吾心忧喜因民托，净业尘缘总漫论。
四月朔日重修十方普觉寺落成瞻礼因至香山静宜园驻跸即事得句
作者：弘历
朝代：清
体裁：七言律诗

仲春于此逢优雪，弥月方希即获霖。倏尔杏桃孤彼节，依然松石照予心。却因梵宇重庆落，取便山庄小憩临。前度未经留句者，搜题又可试清吟。
四月望后雨泽未足朕忧心如焚臣工颇有以春雨既足尚可无忧者然而无以释朕怀也越五月丙寅雨泽既沾命驾进宫见路旁如云而有秋者麦田也如油而茂夏者晚稼也乃快然以喜则知朕前此之忧不徒忧矣既以成诗爰命臣工和之
作者：弘历
朝代：清
体裁：七言律诗

望汉瞻云子夜中，恩膏忽沛仰鸿濛。恰欣渥泽能苏槁，肯信浮词为省躬。辇度麦圻黄幕幕，盼回黍垄绿芃芃。薰风稍解吾民愠，后乐先忧此意同。
四月望日卧佛寺瞻礼得句
作者：弘历
朝代：清
体裁：七言律诗

旋跸前遭斯未来，斯因补咏重徘徊。装新葺旧数朝阅，横遍竖穷一寺该。七叶娑罗明示偈，两行松柏永为陪。苾刍望日伊蒲献，我见谓当如是哉。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其一
作者：弘历
朝代：清
体裁：七言绝句

由来五顶久名传，四月行香盛会填。西者更邻畅春近，缅怀每岁奉慈船。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其七
作者：弘历
朝代：清
体裁：七言绝句

万泉庄固称泉盛，未及玉泉实大源。借得长河一分水，益增曲沼势潺湲。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其三
作者：弘历
朝代：清
体裁：七言绝句

循路楼门过大西，楼前试射忆前题。承欢更复无斯事，不忍翘瞻黯首低。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其二
作者：弘历
朝代：清
体裁：七言绝句

梵寺奎文额永宁，万泉欲往路须经。因之敬仰题名意，安奠寰区在户庭。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其五
作者：弘历
朝代：清
体裁：七言绝句

巴沟桥畔似江乡，左右鳞塍已插秧。目下虽非亟待泽，继沾益善为频望。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其八
作者：弘历
朝代：清
体裁：七言绝句

地势右高左乃低，长堤为界隔东西。南流水自涵洞泄，翻向北流灌稻畦。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其六
作者：弘历
朝代：清
体裁：七言绝句

泉神亦可叩施膏，下拜因民岂曰劳。祠畔书庐自精洁，却无多暇此游遨。
四月望日往西顶瞻礼自永宁寺出无逸斋门至泉宗庙小憩沿途即目触绪杂吟·其四
作者：弘历
朝代：清
体裁：七言绝句

南行将欲出园门，书屋隔墙见讨源。倏忽春秋阅七载，附他县榻有陈蕃。
四月望日诣圣化寺祷雨
作者：弘历
朝代：清
体裁：古风

南郊有事祈甘泽，细点如膏未起枯。西竺无方觅法润，终风且暴渺愁予。自咎不学无定见，兼哂五蕴难全除。靡神不宗闻自古，诚犹未格将何如。兀然独坐默然戚，青箱羞启当年书。
四朝选藻册十首 其一 林椿荔枝山鸟
作者：弘历
朝代：清
体裁：古风

蔡襄宋为谱，九龄唐作赋。其意各自属，其文胥有据。山鸟乃无心，栖枝偶相顾。
四朝选藻册十首 其一 赵伯驹蓬瀛仙馆
作者：弘历
朝代：清
体裁：七言绝句

参差仙馆类蓬瀛，临水依山风物清。可望不可即之处，画家别有寄深情。
四朝选藻册十首 其一 钱选梅屋携琴
作者：弘历
朝代：清
体裁：七言律诗

茅檐重覆不计稔，外朴其中何碍深。三友虽然合同味，一心独自寄知音。主人正尔虚凭牖，童子却欣携至琴。动操之前意已足，四山答响静愔愔。
四朝选藻册十首 其七 唐寅沛台实景
作者：弘历
朝代：清
体裁：七言律诗

陪冢宰咏呈学士，实景成图传沛台。徒揽斯为称别矣，不知其意属何哉。井存邑改语近指，刘往朱来世远猜。岂谓尔时政多紊，大风恐复起尘埃。
四朝选藻册十首 其七 李从训牡丹春满
作者：弘历
朝代：清
体裁：七言绝句

一朵鼠姑满幅披，祗容叶衬斥旁枝。谓他富贵已极矣，何不分之独占之。
四朝选藻册十首 其七 鲁宗贵夏卉骈芳
作者：弘历
朝代：清
体裁：古风

夏卉弗注名，而却含至理。白白与红红，黄忘忧以喜。分明诠五千，无名名之始。
四朝选藻册十首 其三 夏泰岳阳胜槩
作者：弘历
朝代：清
体裁：七言律诗

百尺高楼雉堞临，洞庭胜槩目前寻。临风把酒自怡性，去国怀乡孰苦吟。尚觉蝇头易为笔，竟如蚁目细标针。先忧后乐仲淹记，至语真先获我心。
四朝选藻册十首 其三 李唐竹林拨阮
作者：弘历
朝代：清
体裁：七言绝句

长夏江村曾易名，偶成人物亦高清。竹林不作醺醺醉，却拨铜丝寄逸情。
四朝选藻册十首 其三 马远竹涧焚香
作者：弘历
朝代：清
体裁：古风

趺坐厜㕒上，炉香独自㷊。竹风拂清烟，趣在闻不闻。奚童立欲睡，生认蓊濛云。
四朝选藻册十首 其九 文徵明千林曳杖
作者：弘历
朝代：清
体裁：七言律诗

云书云画既云诗，自许由来在韵词。閒作千林曳杖者，眼空一代入图谁。峣峰置背意中足，野彴当前步过迟。笔墨有为法胥幻，个翁或实会于斯。
四朝选藻册十首 其九 朱绍宗菊丛飞蝶
作者：弘历
朝代：清
体裁：古风

趋炎殊众卉，放英独于秋。舞去风全香，承来露半流。绘者具神解，渊明悟庄周。
四朝选藻册十首 其九 马世荣碧桃倚石
作者：弘历
朝代：清
体裁：七言绝句

写生本自得家传，叶绿葩红春冶鲜。别解喜他善斟酌，脆花傍以石之坚。
四朝选藻册十首 其二 唐棣寒山萧寺
作者：弘历
朝代：清
体裁：七言律诗

万树梢头见梵宫，塔尖迥出竺楼红。宇悬秋意连天净，云锁峰腰无路通。漫拟当前诗与画，可参即此色兮空。孝恭萧寺誇独识，笑彼拘墟见未融。
四朝选藻册十首 其二 李嵩巴船下峡
作者：弘历
朝代：清
体裁：古风

夙称工界画，兹却写山水。出峡忙不当，就江快无比。神超绳墨外，是其乃所以。
四朝选藻册十首 其二 赵伯骕番骑猎归
作者：弘历
朝代：清
体裁：七言绝句

射得羚羊驮马上，凌风意气自然粗。韬弓撚箭仍猎去，弗学胡瑰卓歇图。
四朝选藻册十首 其五 李安忠晴春蛱蝶
作者：弘历
朝代：清
体裁：七言绝句

�蠕肖翘高复低，春园风物已昌兮。宣和画院曾经试，何未明拈逐马蹄。
四朝选藻册十首 其五 王绂云根丛筱
作者：弘历
朝代：清
体裁：七言律诗

磊磊石边落落筠，不疏不密得相亲。是为知已交君子，那复希他誇世人。云静弗愁根移动，风轻任阅代秋春。介如节若相投处，作者疑为自写真。
四朝选藻册十首 其五 马逵柳阴云碓
作者：弘历
朝代：清
体裁：古风

柳阴结茅棚，运水更驱牛。云碓舂艰食，农民乐登秋。斯乐岂易得，祈年几许忧。
四朝选藻册十首 其八 周臣夏畦时泽
作者：弘历
朝代：清
体裁：七言律诗

夏畦五日晴斯旱，时泽东村景入观。防漏相于乘屋急，罢登且喜置车看。润秧漠漠浓含陇，野树濛濛远接滩。尚有怨咨未安者，为君周诰早知难。
四朝选藻册十首 其八 牟益东来紫气
作者：弘历
朝代：清
体裁：古风

�衣及茅舍，两吟牟氏图。小幅识东来，弗存名可呼。却实传其宗，不系有和无。
四朝选藻册十首 其八 马兴祖疏荷沙鸟
作者：弘历
朝代：清
体裁：七言绝句

叶败花残枝亦枯，何来沙鸟立斯须。伊人意寓南迁代，似写其瞻爰止乌。
四朝选藻册十首 其六 沈周空林积雨
作者：弘历
朝代：清
体裁：七言律诗

茅屋空林居者谁，穷愁烟火自然迟。无端艺抚石田画，有意神模摩诘诗。南国固当嫌恒矣，北方却是鲜逢之。题词正值春惟仲，所愿息风雨及时。
四朝选藻册十首 其六 苏汉臣百子嬉春
作者：弘历
朝代：清
体裁：七言绝句

春苑风和蔼戏场，狰狞头角总圭璋。问他粉本从何得，应在鲁论第五章。
四朝选藻册十首 其六 马麟秋兰绽蕊
作者：弘历
朝代：清
体裁：古风

写兰反楚辞，亦足终古矣。底识其为秋，疏叶护冷蕊。意出常人表，或远代其子。
四朝选藻册十首 其十 姚月华胆瓶秋卉
作者：弘历
朝代：清
体裁：古风

花似菊而红，叶则迥然异。自题属东篱，殊难解用意。徒以设色工，选藻许其厕。
四朝选藻册十首 其十 毛益榴枝花鸟
作者：弘历
朝代：清
体裁：七言绝句

榴子熟时莺转时，野虫衔得集横枝。笑他自喜权供饱，忘却有人弹挟之。
四朝选藻册十首 其十 陆治花溪渔隐
作者：弘历
朝代：清
体裁：七言律诗

四朝选藻册每十，四册题诗各不伦。或以装池失款识，犹疑入鉴半讹真。花溪渔隐诚非赝，陆治叔平岂为贫。近体七言殿全部，消几暇匪费精神。
四朝选藻册十首 其四 刘宗古瑶台步月
作者：弘历
朝代：清
体裁：七言绝句

步上层台图近月，纤妍笔墨肖娗嫇。紫微诗意分明写，小立依然看两星。
四朝选藻册十首 其四 王绂九龙山居
作者：弘历
朝代：清
体裁：七言律诗

未至姑苏先九龙，南巡留咏忆重重。孟端绘画兹偶展，三月风光如再逢。独见萧然几屋冷，却殊颙若万民恭。问他于是肥遁者，置扈跸间可乐从。
四朝选藻册十首 其四 马远溪桥策杖
作者：弘历
朝代：清
体裁：古风

层楼出树杪，上更松阴布。溪桥策杖人，剧谈罢归去。命意迥宜吟，画院故独步。
四渎诗 其一 江
作者：弘历
朝代：清
体裁：七言律诗

谁从天汉觅源头，石遗支机自有由。入徼滥觞始西发，分疆委带永东流。九星璿政象昭宿，首渎禋宗秩视侯。术妙夏圭能缩地，却教万里一图收。
四渎诗 其三 河
作者：弘历
朝代：清
体裁：七言律诗

引度荷精星象干，曰宗于渎义犹殚。却先洪海务从本，不择细流量实宽。为曲由来所为直，期清岂必祗期安。蒲昌将谓源新得，前汉书原识大端。
四渎诗 其二 淮
作者：弘历
朝代：清
体裁：七言律诗

夏书桐柏导非讹，入海泗沂东会过。奇述庚辰能制伏，封传天宝赖休和。潜流谁识源同醴，均势今资清敌河。一自尾闾全被占，脩防久矣事滋多。
四渎诗 其四 济
作者：弘历
朝代：清
体裁：七言律诗

潜流原具绝河力，曾到济源源讵曾。三伏何妨三见叠，一通因得一齐称。惟清便浊奚能浊，不易为恒果是恒。南北淮荥纷纪载，折中禹贡自相应。
四照亭口号
作者：弘历
朝代：清
体裁：七言绝句

行馆依山围石墙，山亭四照额楣昂。虽云游目宜因迥，可识一心遍万方。
四琴诗瀛台补桐书屋所馀老桐因循复枯惜其材制为四琴各锡之名而题以诗 其一 瀛蓬仙籁
作者：弘历
朝代：清
体裁：古风

弱水汤茫不可极，有山三点突焦墨。齐人掔腕徒相忆，中多不死森森植。不为爨下为牖北，无弦亦可鸣以默。静好天然中绳尺，凤嗉玉轸太古式。偈演无生仙籁畟，比邱得道山叟寂。补桐主人馀结习，枯荣入目迷五色。
四琴诗瀛台补桐书屋所馀老桐因循复枯惜其材制为四琴各锡之名而题以诗 其三 皋禽霜唳
作者：弘历
朝代：清
体裁：古风

招鹤栖桐桐即鹤，斲桐肖鹤鹤即桐。幻哉今昔今原昔，是一是二将无同。龙龈凤额浑馀事，春风秋月何匆匆。
四琴诗瀛台补桐书屋所馀老桐因循复枯惜其材制为四琴各锡之名而题以诗 其二 湘江秋碧
作者：弘历
朝代：清
体裁：古风

不解攫醳解琴意，七弦挂壁何不可。晖十有三丁晨星，导和理性图书左。湘江夜月来水仙，窗映飘萧绿阴锁。何须鸣玉觅金儒，爱渠亦复周旋我。
四琴诗瀛台补桐书屋所馀老桐因循复枯惜其材制为四琴各锡之名而题以诗 其四 云海移情
作者：弘历
朝代：清
体裁：古风

补桐时节桐森森，因风常作太古音。曾不数年邻死灰，当前枯菀同陶阴。底俟为薪识伟物，雷霄裁作冰弦琴。成连古有今则无，移情讵必云海深。棐几高张殿阁凉，南风一曲渺予心。
四知书屋八韵
作者：弘历
朝代：清
体裁：五言排律

微隐显为彰，柔卑高制刚。系辞缘述孔，数典不因杨。回缅昨年事，幸成此日堂。旰宵筹塞苑，稂莠靖瀛疆。允赖天恩贶，莫非祖烈扬。楣閒题旧仰，檐外额新张。清旷山水德，明公挞伐方。五言重衍义，兢业识毋忘。
四藏书屋口号
作者：弘历
朝代：清
体裁：七言绝句

朱明漆匣弆文房，遂与名之曰四藏。鼓万物而功不与，羲经妙义昔言详。
四藏书屋咏文房四事 其一 藏笔
作者：弘历
朝代：清
体裁：七言律诗

久为草语岂无稽，四事文房要欲齐。燥湿得宜收亦易，簪濡有藉用休挤。文当斤艳方遵轨，书在藏锋似印泥。怀素祗称珍败物，岂如砚匣伴玻瓈。
四藏书屋咏文房四事 其三 藏纸
作者：弘历
朝代：清
体裁：七言律诗

砚墨坚而笔纸脆，脆难坚易故殊藏。虽然四事宁容阙，亦复百番自诩强。即此玉堂原是宋，讵如金粟乃贻唐。祗惭腕弱兼无暇，茧纸风流合让王。
四藏书屋咏文房四事 其二 藏砚
作者：弘历
朝代：清
体裁：七言律诗

入谱新旧二百收，兹藏惟一取其尤。聚于所好其非谬，受不欲多已却羞。缅彼玉堂曾抽秘，弆斯漆匣伴冥搜。咏之铭者难屈指，磬折名言苏与欧。
四藏书屋咏文房四事 其四 藏墨
作者：弘历
朝代：清
体裁：七言律诗

非人磨墨墨磨人，犹有磨焉义未臻。兹以两枚藏厥用，恰同十翼显诸仁。厌他五色誇奇品，喜此元霜惬素珍。蓍得水天爻上六，由来不速得龙宾。
四贤歌
作者：弘历
朝代：清
体裁：古风

燕昭延士始郭隗，涓人买骨自为媒。筑宫师事礼数陪，趋燕遂致翩然来。亚卿事业颇伟恢，赵楚韩魏合从偕。下七十城五岁才，蓟邱之植汶篁栽。田单反间惠王猜，木必先腐真惜哉。剧辛自赵骋辩才，庞煖易视背交怀。丧师二万身亦灾，邹衍闳论类诙谐。先驱拥彗碣石开，主运而外他无裁。尸祝至今四贤皆，望诸事业谁能侪。或者市名意本乖，令人三叹黄金台。
四贤祠·其一
作者：弘历
朝代：清
体裁：七言绝句

漫论渭浊与泾清，三代斯民直道行。古屋西风半颓落，至今犹识四贤名。
四贤祠·其二
作者：弘历
朝代：清
体裁：七言绝句

四子翩翩今大夫，要皆能自立之徒。比邻尚有昭王庙，想见当时一德孚。
四贤祠咏事
作者：弘历
朝代：清
体裁：七言律诗

四贤同异向曾论，大约因分户与门。迹慎固当防厥始，界明所戒引其源。应知皎皎非忘世，可识星星致燎原。幸我国家无此事，绩熙亦足福黎元。
四贤祠行馆
作者：弘历
朝代：清
体裁：七言律诗

逐程行馆足盘旋，傍有丛祠祀四贤。恰喜昭苏方孟月，忽惊俯仰异当年。称其孙石应声耳，略彼孔胡异趣焉。论古由来戒深索，欲长善善此思旃。
四贤祠行馆作
作者：弘历
朝代：清
体裁：七言律诗

平阳弗愧先生席，守道愿居弟子行。原鲁雅钦曾造第，翼之不合竟同堂。威仪一代巾将履，俎豆千秋梓与桑。何必于傍行馆筑，斯之未信祗徬偟。
四贤祠行馆叠旧作韵
作者：弘历
朝代：清
体裁：七言律诗

了知行馆当东道，识得迎门柳几行。石孔气求永声应，孙胡异辙并升堂。讵图玩景轩还榭，所切观民耕与桑。企古多遗目今者，默思缘此益徊徨。
四贤祠行馆咏古
作者：弘历
朝代：清
体裁：七言律诗

四贤乡杞事非诬，石孔斯诚无间吾。枘凿何当有瑗复，方圜夫岂不程苏。从来门户清流祸，祇为膻芗时辈殊。君子小人近著论，界明迹慎尚思乎。
四题泉林行宫八景 其一 近圣居
作者：弘历
朝代：清
体裁：七言绝句

泉林岂是泛林泉，圣迹昭如云汉悬。虽未奠芹临曲阜，西瞻近矣倍颙然。
四题泉林行宫八景 其七 古荫堂
作者：弘历
朝代：清
体裁：七言绝句

郁葱古杞盘嘉荫，翠覆书堂瓯研閒。致我睪然集遥思，安能揖让见其间。
四题泉林行宫八景 其三 镜澜榭
作者：弘历
朝代：清
体裁：七言绝句

镜空弗设妍媸见，照者妍媸自彼身。设向周书寻切已，不于斯监要于民。
四题泉林行宫八景 其二 在川处
作者：弘历
朝代：清
体裁：七言绝句

灵淙乳窦泗之源，川上宣尼昔有言。逝者如斯恒不舍，如斯不逝亦恒存。
四题泉林行宫八景 其五 九曲彴
作者：弘历
朝代：清
体裁：七言绝句

板桥九转接溪涯，溪里新蒲发冻荄。屧步莫嫌频中矩，越因曲折致偏佳。
四题泉林行宫八景 其八 红雨亭
作者：弘历
朝代：清
体裁：七言绝句

昌条春晓未敷荣，神解还因静赏生。既有芳菲须烂漫，曾非想像漫题名。
四题泉林行宫八景 其六 柳烟坡
作者：弘历
朝代：清
体裁：七言绝句

窣地柔丝若弗胜，雅宜澹荡晓烟凝。协时祗合观生意，王氏诗情底用称。
四题泉林行宫八景 其四 横云馆
作者：弘历
朝代：清
体裁：七言绝句

灵境由来迥出群，山岚川霭相氤氲。泽民解作东郊雨，龙井那誇一片云。
四题灵岩八景 其一 巢鹤岩
作者：弘历
朝代：清
体裁：七言绝句

胎仙来去本无心，何系开山便驻林。以此因缘为瑞相，释迦迦叶笑难禁。
四题灵岩八景 其七 雨花岩
作者：弘历
朝代：清
体裁：七言绝句

未见飞空天女散，落来岩际尽天花。似赢梵帙相问荅，岂默然时便不差。
四题灵岩八景 其三 卓锡泉
作者：弘历
朝代：清
体裁：七言绝句

清跸方山复此过，高僧往事忆如何。寻常消得石勒拜，卓锡于兹又作么。
四题灵岩八景 其二 甘露亭
作者：弘历
朝代：清
体裁：七言绝句

四柱虚亭俯石泉，法王甘露法如然。所欣恒在山中住，不向人间诩瑞编。
四题灵岩八景 其五 铁袈裟
作者：弘历
朝代：清
体裁：七言绝句

祖衣作铁底须惊，七字因之为定评。当是铸钟昔未就，袈裟略似故传名。
四题灵岩八景 其八 爱山楼
作者：弘历
朝代：清
体裁：七言绝句

行馆依山更有楼，偶然拾级畅吟眸。峰姿岭态寻常好，不及春耕意所留。
四题灵岩八景 其六 白云洞
作者：弘历
朝代：清
体裁：七言绝句

绝顶岧峣趣转奇，忽然牝洞穴岩披。春云每自封中出，讶是画家留白为。
四题灵岩八景 其四 摩顶松
作者：弘历
朝代：清
体裁：七言绝句

是柏谓松松攘柏，谓松非柏柏成松。是非称谓诚何定，一笑真教辨莫从。
四题莲池书院十二景 其一 春午坡
作者：弘历
朝代：清
体裁：七言绝句

偶来停驻过墙鞭，即景因思表圣篇。廿四品中无五字，研精日午恰春前。
四题莲池书院十二景 其七 蕊幢精舍
作者：弘历
朝代：清
体裁：七言绝句

蕊幢略近佛家语，书院相形殊弗宜。却忆督臣题额际，寄张韩句未曾思。
四题莲池书院十二景 其三 花南研北草堂
作者：弘历
朝代：清
体裁：七言绝句

花南研北昔有者，左烛右书我始之。物具奇当配以偶，告佔毕辈此应知。
四题莲池书院十二景 其九 绎堂
作者：弘历
朝代：清
体裁：七言绝句

学射坦然有绎堂，工文于武讵宜忘。向年曾亦连命中，默对树侯愧不遑。
四题莲池书院十二景 其二 万卷楼
作者：弘历
朝代：清
体裁：七言绝句

书院层楼静且深，菁莪宜饫众青衿。吾云万卷包一字，君道无多祇在钦。
四题莲池书院十二景 其五 宛虹桥
作者：弘历
朝代：清
体裁：七言绝句

桥喻飞虹多有吟，亦缘水本气之阴。文公能止固佳耳，何事紫阳固执淫。
四题莲池书院十二景 其八 藻泳楼
作者：弘历
朝代：清
体裁：七言绝句

碧水溶溶上有楼，俯栏可以数鱼游。葩经取喻不一足，会意惟人在自求。
四题莲池书院十二景 其六 鹤柴
作者：弘历
朝代：清
体裁：七言绝句

遥映书堂鹤柴存，取声清不厌其喧。作人者固有深意，他日毋忘梁稻恩。
四题莲池书院十二景 其十 寒绿轩
作者：弘历
朝代：清
体裁：七言绝句

竹径延长不在多，寒萧飒更绿婆娑。坐轩人设卫风展，君子应怀勉切磋。
四题莲池书院十二景 其十一 篇留洞
作者：弘历
朝代：清
体裁：七言绝句

假山宛转栈溪脩，牝洞得来深且幽。摘句我原学社史，逮今曾是四篇留。
四题莲池书院十二景 其十二 含沧亭
作者：弘历
朝代：清
体裁：七言绝句

小湖亦有水含之，弗动微风净练披。濯足濯缨惟自取，俯沧可不切深思。
四题莲池书院十二景 其四 高芬阁
作者：弘历
朝代：清
体裁：七言绝句

脩己立言要读书，育材殷意俾高居。咨伊于是求芬者，应在实而非在虚。
四题西湖行宫八景 其一 四照亭
作者：弘历
朝代：清
体裁：七言绝句

孤山胜处旧行宫，高下亭台致不同。独喜奎章留额梠，万方民物照临中。
四题西湖行宫八景 其七 领要阁
作者：弘历
朝代：清
体裁：七言绝句

山环湖面镜光开，应接真教无暇哉。设使弗能领要者，随他物转岂如来。
四题西湖行宫八景 其三 绿云径
作者：弘历
朝代：清
体裁：七言绝句

孤山山脊自成蹊，夹径深林望若迷。怪底行来衣履润，披云寻绿蔼凄凄。
四题西湖行宫八景 其二 竹凉处
作者：弘历
朝代：清
体裁：七言绝句

猗猗夹径矗丛篁，容裔烟光接水光。我是万几无暇者，那能九夏此乘凉。
四题西湖行宫八景 其五 贮月泉
作者：弘历
朝代：清
体裁：七言绝句

一泓玉乳贮山根，印就银蟾若可扪。布景问谁得奇想，依稀犹道是江村。
四题西湖行宫八景 其八 玉兰堂
作者：弘历
朝代：清
体裁：七言绝句

玉兰仍自峙堂边，香色无双总净娟。十五年前侍赏处，不堪回首意悽然。
四题西湖行宫八景 其六 鹫香庭
作者：弘历
朝代：清
体裁：七言绝句

春来新发叶飘萧，纵未花时花意标。移得考功竺庵句，天香鹫岭岂其遥。
四题西湖行宫八景 其四 瞰碧楼
作者：弘历
朝代：清
体裁：七言绝句

何必起楼嗤背山，明湖当面挹披间。静中忙笑搜吟者，岂若水天上下閒。
回围至波罗河屯行宫作
作者：弘历
朝代：清
体裁：五言律诗

外藩都遣去，内吏屡迎来。纳稼野村毕，驻旌行馆开。潦消崖脚耸，叶落树根堆。再宿山庄莅，心驰先几回。
回圆明园道中作·其一
作者：弘历
朝代：清
体裁：七言绝句

豹尾鱼须拂绿杨，轻舆时送早风凉。兰衢莎埒经行处，想像千家饼饵香。
回圆明园道中作·其三
作者：弘历
朝代：清
体裁：七言绝句

露湿青皋晓气清，千官雾拥佩鱼鸣。由来尽有临民责，抚景应同望岁情。
回圆明园道中作·其二
作者：弘历
朝代：清
体裁：七言绝句

祠回非是纵宸游，晨景冲融驾六虬。数日慈宁疏问寝，趋承色笑倍依留。
回圆明园道中作·其四
作者：弘历
朝代：清
体裁：七言绝句

麦陇行知半有秋，大田多稼正盈眸。雨旸此后犹难定，展转何能暂解愁。
回如园题敦素堂
作者：弘历
朝代：清
体裁：七言律诗

回舆咫尺即如园，喜有书堂池上存。冻解平铺新水碧，波摇返照旅楹翻。辞窗树影阴犹惜，欹案芸编古尚论。融冱虽看形色异，诚然于素总相敦。
回思一律
作者：弘历
朝代：清

践阼回思廿五岁，朝班较我岁都多。匆匆卌八春秋阅，忽忽康雍文武磨。几个老臣用由我，其余在列长于他。蓦然自问率兴事，蒿目焦心愧若何。
回思一律
作者：弘历
朝代：清
体裁：七言律诗

践阼回思廿五岁，朝班较我岁都多。匆匆卌八春秋阅，忽忽康雍文武磨。几个老臣用由我，其馀在列长于他。蓦然自问率兴事，蒿目焦心愧若何。
回溪亭
作者：弘历
朝代：清
体裁：七言绝句

山凡一转必回溪，溪上有亭翼若栖。今日吾心颇悦豫，不妨触处与留题。
回溪亭
作者：弘历
朝代：清
体裁：古风

山涧每成溪，成以雨之后。晴遇两三日，土乾步可走。鹿饮随处逢，蛙吹亦或有。快哉大造恩，一泽无不受。
回玉圭谣
作者：弘历
朝代：清
体裁：古风

昆崙西极玉所都，穆满灵器传西胡。楚曰珵珩鲁璠玙，其偶然耳古论诸。乃今通道葱岭途，岁为恒供宁十区。是圭实彼之宝符，驿来什袭呈天衢。阿浑译出其文摅，骈蕃吉语歌九如，福祚昌炽享龄遐。豫顺兆姓巩皇图，宜子孙佩意不殊。韫椟爰识咸宾模，保奭用训犹忸吾。
回玉行
作者：弘历
朝代：清
体裁：古风

回地既已归版图，回玉斯宜供赋税。春秋捞取乃在川，亦有产山品称次。取之川者岁为常，采诸山者实偶致。以其重大艰运行，质润更逊受水气。然而采取胥命赏，驻彼大臣司有例。官赏自不如私售，遂至奸商施巧计。回民贪利亦其常，知而弗禁奚求细。商则可耳官岂可，大臣为之诚异事。几至激变如乌什，怪哉创见肆无忌。骪法诸人正典型，受苛回民普加惠。桓宽盐铁论虽迂，未能捐斯吾亦愧。
回疆三十韵
作者：弘历
朝代：清
体裁：古风

回疆入版图，耆定叨天赐。内安绝外侮，宁居逮一世。幸且岁屡丰，雪山水不匮。霖亦弗致涝，疏流总无沴。是诚为乐土，万户生养遂。昔属准噶尔，朘削愁弗啻。灭准归王化，赋十存其四。其大者五城，大臣司总制。首曰叶尔羌，汉语宽土谓。次喀什噶尔，名初创之义。其三即和阗，译谓汉人字。自古斯产玉，山水殊次第。水出实上珍，山者却居次。春秋各取之，为贡历以岁。贡入赏其劳，岂虚役人力。剖璞至刖足，躗言已明试。乌什阿克苏，飞峰白水譬。小城凡十三，不复赘言细。亦皆有督员，或并或单置。乌什昔作乱，实缘素诚罪。叶尔羌高朴，鬻玉为私弊。是皆抵之法，此后众知畏。大都治外域，明公两言蔽。然岂易言哉，心惟敬与惕。哈萨布噜特，更属羁縻地。总弗敢犯边，回民安寝食。初无扩土硕，竟幸开疆致。每因失反得，莫非昊苍惠。三十年安康，方敢言成事。敬以告后人，慎勿生奢志。
回程漫赋二首·其一
作者：弘历
朝代：清
体裁：五言律诗

一千五百里，十月初冬时。呵冻人惊冷，思归马觉迟。行程遥莫虑，宿顿近频移。讵是从群愿，东山旧有诗。
回程漫赋二首·其二
作者：弘历
朝代：清
体裁：五言律诗

初来嫌路远，谓是马蹄忙。归去怨程近，谁怜驼鼻疡。人情堪体验，物理动参商。始识无为贵，行将论达庄。
回纛行
作者：弘历
朝代：清

小和卓木霍集占，领兵来援围城严。先是其兵来赴救，托和鼐已二千歼。逃生回者匍匐告，昧死尚敢潜窥觇。城中知有贼接应，借一出突施戈锬。绿旗围城腹背敌，屹立不动战方酣。是时实赖爱隆阿，率千骑至皆奇男。横冲截入乱回阵，斩将获丑如囊探。狂回难当复大败，东笼案角相藉搀。驱至鄂根河之侧，溺水毙者如眠蚕。贼约五千三千死，千馀战士威风添。霍集占乃抱头窜，搴其大纛铜旗尖。咳首五色书旗幅，不解其义言詀詀。驿致既喜复致惜，设执逆首除凶憸。徂惟求定靖遐壤，止戈和众吾方忺。
回跸于大观堂得句
作者：弘历
朝代：清
体裁：七言律诗

观我观民义早申，今观回跸以南巡。风恬浪静渡灵渎，绿重红稀尚闰春。北省幸沾膏泽遍，元孙适获喜音新。斯来未负时巡义，自审惟增励悚寅。
回跸御园之作
作者：弘历
朝代：清
体裁：七言律诗

月馀先昔御园返，乃以八旬庆典谐。惭愧德无称四得，盈虚戒有切中怀。沿途看穑昨年胜，入苑寻题秋仲佳。虽是舆情申祝悃，微嫌争美过挨排。
回跸御园之作
作者：弘历
朝代：清
体裁：七言律诗

降山即便御园旋，夙昔于游戒滞延。来往四朝恐政旷，�征诸逆正心牵。孤哉惬意林泉景，慰者盈眸早晚田。陡忆当年问安况，不禁默坐一酸然。
回跸御园有作
作者：弘历
朝代：清
体裁：七言律诗

避暑狝秋蒇旋跸，古稀九老幸康强。驰驱有节知珍重，射猎无妨偶效常。往返倏经四月速，旰宵敢懈万几忙。十分稔望二分失，体察沿途惜不遑。
回跸御园沿途观耕之作
作者：弘历
朝代：清
体裁：七言律诗

巡淀疏治靡所更，驻津望泽日怦怦。舟灯巷舞槩无顾，云作风随每系情。南苑两番幸慰暂，新城一寸又愁生。幸诚向北雨势大，麦色回苏黍起耕。
回跸杭州诣皇太后行宫问安即事有作
作者：弘历
朝代：清
体裁：七言律诗

回銮百里日方中，迎送黔黎拥六骢。灯市盐桥临古郡，问安视膳谒慈宫。西湖佳矣明将到，东海艰哉虑不穷。捍禦尽心粗擘画，此行或可未云空。
回跸滦阳别墅作
作者：弘历
朝代：清
体裁：古风

山木有菀枯，空云有去来。日日行迈客，岂能无往回。菀枯木不知，去来云不期。云胡往回间，历历今昔时。问昔曾安在，问今复如何。秋深峰罨画，风度江生波。閒馆之相遭，于斯会意多。
回跸秋澜村再题·其一
作者：弘历
朝代：清
体裁：七言绝句

遒栏此日误秋澜，统志源流尚可观。独惜道元水经注，全编今有几人看。
回跸秋澜村再题·其二
作者：弘历
朝代：清
体裁：七言绝句

遒因音合舛为秋，澜较栏当胜一筹。驻跸每兹馀戚戚，不堪西望更回头。
回跸至圆明园作
作者：弘历
朝代：清
体裁：七言律诗

园门平楚向东开，踰两月程一旦回。直北崇山望已远，自南佳信愿频来。庭馀绿荫树犹茂，座有黄花菊作陪。铨部大员需引见，明当速奏面抡材。
回跸至圆明园作
作者：弘历
朝代：清
体裁：五言律诗

夜半浓云布，晨凌细雨霏。无何妒风作，遂觉乱尘飞。徒复成虚望，惟惭敕万几。待邮兼待泽，愁度往和归。
回跸至御园之作·其一
作者：弘历
朝代：清
体裁：七言绝句

乘舆此去乘舆返，四月光阴迅似飞。望八旬旋阅八载，祛惟危在守惟微。
回跸至御园之作·其二
作者：弘历
朝代：清
体裁：七言绝句

至缘秋仲罢猎早，觉异常年猎罢归。柳绿枫丹绘园景，刻询台报揽游稀。
回跸至御园作
作者：弘历
朝代：清
体裁：七言律诗

三月北巡一日回，捷音望去望仍来。突兴猖獗无端耳，劳我官军有是哉。直�穴巢临顷刻，生擒叛首肯迟徊。园林风景近秋季，扫逆期如落叶摧。
回跸至御园作
作者：弘历
朝代：清
体裁：七言律诗

夏仲起程秋末返，风光百二隙驹偿。个中乐鲜忧常切，意外年逢几更忙。军务复当画宵旰，时巡仍幸值康强。虽期四度祇三度，符愿能乎且自蘉。
回跸至御园作
作者：弘历
朝代：清
体裁：七言律诗

山庄避暑木兰猎，祖迹绳承毕阐谟。旰理宵批敢懈彼，民艰吏治益廑吾。御园莅止昨何异，冬节初临景略殊。忽忆五年前此况，畅春亟去问安无。
回跸至御园作
作者：弘历
朝代：清
体裁：七言律诗

庆典虔怀礼毕全，銮舆次第历因旋。迎人园景仍依旧，蓄眼秋光又以鲜。拈笔却愁得句懒，抚时惟觉逝阴迁。知应结习久而淡，其奈子心益眷然。
回跸至御园作
作者：弘历
朝代：清
体裁：七言律诗

江国旋舆驻越旬，山庄启跸不辞频。去方筹笔勤旁午，归早成功逮小春。靖逆安良赖天佑，持盈保泰励躬寅。秋收更幸踰常稔，休养惟欣共万民。
回跸至御园再叠丙辰韵
作者：弘历
朝代：清
体裁：七言律诗

御园旋跸再叠韵，三阅春秋运已该。刚获一凶何济事，未擒众丑此空回。飞章岂不目频注，执讯曷曾氛净灰。例事弗能罢点笔，欲铺笺咏愧先来。
回跸至御园再叠辛亥诗韵
作者：弘历
朝代：清
体裁：七言律诗

銮旋六日御园至，即景题词例合偿。外逊内赢两弗论，亥过壬度一何忙。十分收穫诚希遇，各省频繁报率强。宴坐閒斋还自问，忧斯盛满敢忘蘉。
回跸至御园即事
作者：弘历
朝代：清
体裁：七言律诗

两楚首凶一处获，一馀柳邓盼擒该。虽然岁稔畿途览，实愧功全御苑回。碧树青山秋未老，居今诸昨望成灰。偶思陶事聊解闷，益觉深惭归去来。
回跸至御园即事
作者：弘历
朝代：清
体裁：七言律诗

北往南旋三月经，较晴量雨日无停。每多额蹙眉攒际，那有心怡神豫形。微幸秋长荞茂白，尚看候暖树争青。怜他湖萏及月桂，拂水因风扑鼻馨。
回跸至御园即事
作者：弘历
朝代：清
体裁：七言律诗

宵旰山庄敕万几，木兰策马尚行围。古稀薄海廑怀保，秋季御园旋驾归。无逸所其敢曰老，有为以此慎惟微。往看收麦还种麦，辄便因之望雪霏。
回跸至御园即事
作者：弘历
朝代：清
体裁：五言律诗

往返季春月，东西千里程。思前显承迹，告后倦勤情。一日职犹在，寸心怠敢萌。征苗将近楚，伫报大功成。
回跸至御园即事书怀
作者：弘历
朝代：清
体裁：七言律诗

霜叶沿途看到来，周旋久喜御园隈。满湖芳锦偷人歇，亚砌寒蘤饯节开。容膝新居不啻矣，缱怀往事底为哉。塞巡回惧疏几务，勤政明朝引见催。
回跸至御园即事六韵
作者：弘历
朝代：清
体裁：五言排律

清时巡且狩，来往岁为常。周诰心无逸，易辞身自强。税舆临御苑，启驾指山庄。莫匪敕几地，即斯为学方。亶然一朝暇，应待十年长。未敢期如愿，垂恩听昊苍。
回跸至御园即事成什
作者：弘历
朝代：清
体裁：七言律诗

清晨启跸密云阴，几点如丝细雨斟。瞪乏未成霢霂势，耳倾那听雭�音。名山游肯心耽恋，御苑归虞政搁沉。麦颖青葱较前长，越教殷为望甘霖。
回跸至御园即事成咏
作者：弘历
朝代：清
体裁：七言律诗

夏中发驾返秋深，红叶依然见御林。四月有馀如一瞬，万几无日不经心。豫齐歙楚幸苏息，南北东西廑匪今。诗本百篇逮将满，勤予实政减閒吟。
回跸至御园即事有作
作者：弘历
朝代：清
体裁：七言律诗

行程往返里将千，陵谒东西蒇礼旋。渥野春膏早二月，征苗军事愤周年。凭舆策马群观庆，示政披章戒怠愆。虽曰倦勤敢勤倦，诚昏耄则付全专。
回跸至御园叠丙申旧作韵
作者：弘历
朝代：清
体裁：七言律诗

秋蒐复此御园还，俯仰之馀祇腼颜。昔日承欢霄汉隔，斯时忆旧梦魂间。菊花过节秋容老，枫叶迎人泪眼殷。订约难堪缅温谕，几曾重赏塞垣山。
回跸至御园叠去岁诗韵
作者：弘历
朝代：清
体裁：七言律诗

回跸御园如去岁，景殊心一什应偿。中赢外獗切远念，外定中虚虑近忙。各省纵知上稔有，畿郊通计五分强。虽云京北京南胜，畺吏勤教赈务蘉。
回跸至御园叠去岁韵
作者：弘历
朝代：清
体裁：七言律诗

一章必有原成例，近体设无自不该。三岁仍惭同此望，今朝忽复值斯回。兵增东省众勇鼓，贼逼潢中气早灰。指日七凶即授首，西南劳目捷音来。
回跸至御园叠戊申旧作韵
作者：弘历
朝代：清
体裁：七言律诗

春光早送付巡船，登陆连朝望雨旋。稍幸畿南尺半渥，旋愁京北寸馀传。惭无调燮安民术，惟有彷徨责已虔。明晓龙潭亲诣祷，霶沱优赐救农田。
回跸至御园有作
作者：弘历
朝代：清
体裁：七言律诗

流阴四阅月如瞬，筹画军机无刻閒。农务廑南仍劭北，民生图易更思艰。菊花逾节黄兼紫，枫叶经霜绿带殷。景物御园能恝置，七言聊志往和还。
回跸至畅春园问皇太后安·其一
作者：弘历
朝代：清
体裁：七言绝句

水蒐旋复阅河干，赵北先期返翠銮。今日行春诸务就，欢欣重悉寝门安。
回跸至畅春园问皇太后安·其三
作者：弘历
朝代：清
体裁：七言绝句

春郊及月薄言还，小雨轻烟迩日间。润泽土膏农事起，前陈端可悦慈颜。
回跸至畅春园问皇太后安·其二
作者：弘历
朝代：清
体裁：七言绝句

霞光齐放山桃蕊，烟色全低陌柳枝。底觉春和个中早，昔年灵囿此瑶池。
回跸至苏州
作者：弘历
朝代：清
体裁：五言律诗

回跸至苏州，葑门泊御舟。郡城徐按辔，仄巷不鸣驺。接踵摩肩众，授衣足食谋。万民亲切意，两日得因留。
回跸至苏州
作者：弘历
朝代：清
体裁：七言律诗

廿日如杭来往途，翠华回复驻姑苏。一天霁色皆喜色，万姓难诬实不诬。瞻就何曾有所避，遮留宁忍弗云俞。甫来已自恋将去，赤子于亲定岂殊。
回跸至苏州即事有咏
作者：弘历
朝代：清
体裁：七言律诗

舟舣鞍凭路不赊，扶携瞻弗禁喧哗。廿朝曰别本非别，四海为家即是家。信宿驻銮憩扈从，片时摛藻咏清嘉。岂无馀意因民恋，政务程期肯或差。
回跸至苏州策马入城之作
作者：弘历
朝代：清
体裁：五言律诗

膏雨既已渥，快晴实惬情。进舟速水路，策马入苏城。如子欣父至，骈肩绕膝迎。爱之无别法，不扰饬官清。
回跸至避暑山庄作
作者：弘历
朝代：清
体裁：七言律诗

万众追随阻潦路，千人跋涉罢秋围。徘徊行馆缘辽待，潇洒山庄重莅归。八月遽消九月逮，红林暖让绿林稀。驻因缅使加宴赉，岂为游观懈敕几。
回跸至避暑山庄作
作者：弘历
朝代：清
体裁：七言律诗

乘时大狝木兰回，三日仙庄拟暂陪。弥月看他才眼瞥，百年例此得心开。树馀绿叶因山暖，菊有黄华傍砌栽。霭霭明窗上曦影，个中依旧引吟裁。
回跸至避暑山庄作
作者：弘历
朝代：清
体裁：七言律诗

罢围沿路阅年丰，廿日风光又不同。草绿平输霜柳绿，枫红低映晚荷红。诗情虽共秋深减，画意如争山老工。杜甫重阳漫相拟，却缘佳节兴偏雄。
回跸至避暑山庄即事
作者：弘历
朝代：清
体裁：七言律诗

罢围三日至山庄，细雨清尘送小凉。大异昨秋跋深泞，却欣早麦润新秧。后凋显出连林绿，带湿飞来落叶黄。讵必匆忙催返辔，登高合此度重阳。
回跸至避暑山庄即事有咏
作者：弘历
朝代：清
体裁：七言律诗

时蒐此复转山庄，景物深秋又异常。潦尽溪波黄变绿，霜浓林叶绿为黄。虽云心志如前壮，究觉驰驱逊昔强。斯去斯来增愧处，军书筹画旰宵忙。
回跸至避暑山庄即景得句
作者：弘历
朝代：清
体裁：七言律诗

塞狝言旋四日程，山庄莅止九秋清。浓云护冷依峰敛，小雨洒尘傍午晴。回望鹿冈方罢斗，来听麋坂正扬声。火鎗更弗即林入，祇当山中鼓吹迎。
回跸至避暑山庄恭问皇太后安
作者：弘历
朝代：清
体裁：七言律诗

及月山庄豫养崇，慈颜瞻喜益加丰。朝家驭远千年计，寝阁承欢一念衷。砌以向阳草犹绿，窗因延景树攒红。如斯时节如斯事，万载如斯愿不穷。
回跸诣畅春园恭问皇太后安即景成什
作者：弘历
朝代：清
体裁：七言律诗

寅牌夙驾到惟辰，趋请安怡诣畅春。虔肃祝年永期万，往来数日甫逾旬。香山游豫谕云乐，盘谷瞻怀念以申。祇待军营鸿捷报，尚廑慈顾问承频。
回跸诣畅春园问安
作者：弘历
朝代：清
体裁：七言律诗

十日东巡阔问安，起居趋奉寝门欢。春郊雨泽诚欣意，仙苑韶光已畅观。可报农占足称美，定知慈虑亦因宽。然予切凛盈虚理，祗觉为君果是难。
回跸诣畅春园问安·其一
作者：弘历
朝代：清
体裁：七言绝句

十日春巡返六骖，起居先诣玉阶参。膝前拟报耕均好，庭外犹看雨继甘。
回跸诣畅春园问安·其二
作者：弘历
朝代：清
体裁：七言绝句

徐零密洒烟空表，润叶濯枝仙苑间。春色今年似江国，萱阶万景悦慈颜。
回跸诣畅春园问皇太后安
作者：弘历
朝代：清
体裁：五言律诗

回跸万安询，畅春真畅春。砌莎茵带润，埭蘤锦争新。境可供由豫，名还溯体仁。青郊甘泽霈，农乐敬披陈。
回跸过大岭至大兴庄行宫是日微雨
作者：弘历
朝代：清
体裁：七言律诗

佳处留连戒久稽，言旋勤政敬惟跻。送行山雨真灵应，迎望麦田又长齐。历凭轻舆不生壒，众欣长路弗沾泥。此来旬日未乘马，却觉心中略愧兮。
回跸驻保定临漪亭行馆
作者：弘历
朝代：清
体裁：五言律诗

行馆招提侧，回銮驻似初。菜花黄引径，渝水白围居。风定閒开牖，昼长宜展书。如云容膝好，即景每惭予。
回跸驻喀喇河屯行宫作
作者：弘历
朝代：清
体裁：七言律诗

滦上离宫驻御轮，深秋风物赏清真。一弹指顷经两月，几叠山曾见古人。杞树临江留蘖莽，菊花过节尚精神。塞田纳稼常歌稔，惭愧今来鲜硕囷。
回跸驻潭柘岫云寺作
作者：弘历
朝代：清
体裁：七言律诗

途便因之驻岫云，庄严净域实超群。檀那人喜施而舍，扫荡僧疑布与黂。题壁瞥经五十矣，纪年幸得六旬云。最宜忘却一切处，忆旧盼新念正纷。
回跸驻香山静宜园作
作者：弘历
朝代：清
体裁：七言律诗

岫云一岭度山阴，咫尺静宜趁便寻。春过清明已烂漫，峰标太古自深沉。憩身聊止如如处，遇景惟增戚戚心。一日游山诗廿首，却应辽待重来临。
回跸驻香山静宜园叠癸卯韵
作者：弘历
朝代：清
体裁：七言律诗

麦苗高下蔚冈沟，雨过迎眸润历驺。宜静香山应暂驻，言归御苑有何遒。三朝依例偶来宿，一纪讶驰竟似留。盼捷音忙兴弗适，咏输前度五旬酬。
回部贡金至命为麟趾袅蹄以纪其事
作者：弘历
朝代：清
体裁：七言律诗

肉好颁型腾格钱，储胥恰供戍新边。或殊疲弊中国耳，并听输将三品焉。西域早称气相感，泰山虚诧瑞曾骈。政平远服吾何有，纪实聊因麟袅传。
回銮
作者：弘历
朝代：清
体裁：七言律诗

台麓祝釐虽素志，淀池试猎偶乘閒。此行正务因河道，两日详观历柳湾。无作聪明随水性，惟怀恻隐廑民艰。騑騑四牡催归辔，南苑春光指顾间。
回銮
作者：弘历
朝代：清
体裁：七言绝句

盘游有度慎三驱，翠岭苍崖辇路纡。指日榆关回跸处，重看秋垄绿添苏。
回銮作
作者：弘历
朝代：清
体裁：七言绝句

榆柳青青驿路宽，新黄旧绿解迎銮。却思塞上风霜景，似展关仝画里看。
回銮即事
作者：弘历
朝代：清
体裁：五言律诗

祝釐礼化城，台顶陟峥嵘。迎喜一天雪，驻当三日晴。趁閒寻奥境，蒇事返行旌。佳处留馀兴，前诗偶静评。
回銮即事·其一
作者：弘历
朝代：清
体裁：七言绝句

时巡绳武阅金穰，台麓延缘礼法王。最爱唐风犹近古，时从好乐戒无荒。
回銮即事·其三
作者：弘历
朝代：清
体裁：七言绝句

天公玉戏变暄寒，迤逦银衢碾翠銮。回望五台霄汉上，虚无真作化城观。
回銮即事·其二
作者：弘历
朝代：清
体裁：七言绝句

祝釐回奉大安车，空里筛筛度岭斜。应是文殊送归辔，故教随路散天花。
回銮即景
作者：弘历
朝代：清
体裁：七言律诗

回望桥山重去留，萧森风物凛高秋。即看木叶连天下，不禁心期特地愁。至治未能臻复旦，虚名早已悟浮沤。观风稍幸闾阎足，曰教曰馀有后谋。
回銮口号
作者：弘历
朝代：清
体裁：七言绝句

红门以外大街临，过去前朝来者今。三日往还诗廿四，番风一例发无心。
回銮奉皇太后进宫之作
作者：弘历
朝代：清
体裁：五言律诗

展豫巡嵩洛，回銮奉寿康。三呼遐算祝，九曲瑞符彰。不狩安知外，惟勤所戒荒。凤楼五云表，蔼蔼萃千祥。
回銮至保阳
作者：弘历
朝代：清
体裁：七言律诗

半月行旌返保阳，恰如携得好韶光。烟容澹入楼台远，麦色浓传饼饵香。傍浦鸥眠蒲叶绿，迷町蝶栩菜花黄。春郊景象堪欣慰，却虑三时日正长。
回銮至台麓
作者：弘历
朝代：清
体裁：古风

前日至台麓，云容方酿雪。今日来台麓，雪色高峰列。向阳冻渐融，溪流声汨瀄。柳绿欲招烟，芜青已铺埒。往还才五宿，景物何顿别。山灵想置邮，火报花朝节。
回銮至喀喇河屯作
作者：弘历
朝代：清
体裁：七言律诗

深秋回跸驻滦河，山馆纷纷落叶多。两月风光异尔许，一番往返觉无何。苍峰㠎嶪精神健，丹地蜎蜎景色和。纳稼筑场完次第，相舂还听野人歌。
回銮至德州行宫作
作者：弘历
朝代：清
体裁：五言律诗

舟事昨朝蒇，陆程今晓登。十旬忽已阅，一豫敢忘兢。迩日望云切，乾田待泽仍。行宫咏旧作，益觉闷怀增。
回銮至波罗河屯·其一
作者：弘历
朝代：清
体裁：七言绝句

大狝时修返翠銮，筑场正及按途看。村炊香气腾饘粥，顿解心颜为益餐。
回銮至波罗河屯·其三
作者：弘历
朝代：清
体裁：七言绝句

行宫秋景尚清嘉，喜先重阳对菊花。丹翠林光依画壁，浅深山色入窗纱。
回銮至波罗河屯·其二
作者：弘历
朝代：清
体裁：七言绝句

比栉崇墉似去秋，今来稍解望年愁。长官道左休誇稔，耕九馀三好共筹。
回銮至白云寺作·其一
作者：弘历
朝代：清
体裁：七言绝句

数日台怀骋静游，亦无妨政废咨诹。便宜成什�馀首，峻岭崇山处处留。
回銮至白云寺作·其三
作者：弘历
朝代：清
体裁：七言绝句

向南归辔顿成暄，驹隙光阴逝水翻。才过石桥识熟路，却寻馀兴向行轩。
回銮至白云寺作·其二
作者：弘历
朝代：清
体裁：七言绝句

曼殊岂止一曼殊，梵语清文国号符。万岁千秋恒若是，子孙永保在兹乎。
回銮至白云寺作·其四
作者：弘历
朝代：清
体裁：七言绝句

水流云在杜诗思，来往傥然或似之。却与写楹白者道，无妨一宿与俱迟。
回銮至白云寺叠辛丑旧作韵
作者：弘历
朝代：清
体裁：古风

昨从此路造台怀，岭巆北望多峰岭。今自台怀返跸来，迢迢惟见白云影。白云在彼寺在兹，名称颇类弗相等。岂知大圆镜智中，光光相印无殊境。凡因物转故致迷，圣能转物堪深省。招提当面弗致遥，别馆徘徊静香领。研净瓯芳句可拈，山峙川流兴因永。畺吏供奉固其宜，一宿之故弗多肯。大凡佳处戒留滞，明当返跸翠华整。回思慈舆奉延禧，仁杰同怅待云静。
回銮至白云寺驻跸作
作者：弘历
朝代：清
体裁：古风

前往台怀过此时，初霁白云犹恋岭。今日台怀驾言旋，霁久白云无片影。大士显佑示真诠，云之有无胥平等。然而愁泞实舆情，及其喜晴亦因境。我固忧乐同众者，那能忘物真空省。慧贶禅机两默参，以手加额心自领。白云出没岂其知，岩寺萧閒镇清永。名之副乎云弗知，实实循兮寺兹肯。何来寺侧搆行馆，一宿之居过华整。未能忘言言则惭，题壁恒斯对山静。
回銮至苏州驻跸
作者：弘历
朝代：清
体裁：五言律诗

稽山修祀罢，浙水省方回。道便舟重驻，春深花尽开。舆情多眷恋，我意亦徘徊。怀保相关处，兹游益信哉。
回銮至镇海寺积雪在林凹峰露寺天然画意因命张若霭写之·其一
作者：弘历
朝代：清
体裁：七言绝句

蓝田生玉有波涛，古干拿龙染鬣髦。好是天公传粉本，从教呵冻一挥毫。
回銮至镇海寺积雪在林凹峰露寺天然画意因命张若霭写之·其三
作者：弘历
朝代：清
体裁：七言绝句

煨芋烟霏香积厨，山僧消受合清臞。诗禅契处参形色，不可图中如是图。
回銮至镇海寺积雪在林凹峰露寺天然画意因命张若霭写之·其二
作者：弘历
朝代：清
体裁：七言绝句

路遥昨过禅虚叩，泥泞今来礀未登。多谢山灵不相吝，却将全体露银棱。
回銮诣畅春园恭问皇太后安
作者：弘历
朝代：清
体裁：七言律诗

旋跸东归诣畅春，起居康适敬咨询。厚欣懿体增千健，小别慈颜逮一旬。桃朵风前舒有信，柳丝雨后净无尘。青郊芃麦新耕举，奏对还邀喜顾频。
回銮诣畅春园问安
作者：弘历
朝代：清
体裁：七言律诗

踰月东巡隔寝门，喜瞻佳气蔼仙园。欣陈春垄都含润，即看甘膏又沛恩。德化周姜更殷简，兴居夏凊与冬温。普天亿兆人同愿，万载千秋奉寿萱。
回銮诣畅春园问皇太后安
作者：弘历
朝代：清
体裁：五言律诗

展叩礼咸施，回銮谒圣慈。曰方敢易地，言复不过时。纯嘏惟天锡，遐龄以德基。蟠桃花满树，举目是西池。
回銮诣畅春园问皇太后安
作者：弘历
朝代：清
体裁：七言律诗

日已将旬出跸驺，香山一宿敢重留。侵晨祇肃回仙苑，问寝欢忻谒凤楼。大德从来四美契，畅春益茂万年筹。润郊麦色青方蔚，奏博慈颜悦有由。
回銮诣畅春园问皇太后安
作者：弘历
朝代：清
体裁：五言律诗

言返翠华巡，询安诣畅春。万年视履吉，十日慕怀申。旭晷方长候，韶光正丽辰。更思对时昔，育物溥归仁。